open-index/open-wikipedia-markdown huggingface dataset:
యమునా నగర్

**యమునా నగర్** హర్యానా రాష్ట్రం లోని నగరం. గతంలో దీన్ని అబ్దుల్లాపూర్ అని పిలిచేవారు. ఇది యమునా నగర్ జిల్లా ముఖ్య పట్టణం. నగర పాలన మున్సిపల్ కార్పొరేషన్ నిర్వహిస్తుంది. ఈ పట్టణం ప్లైవుడ్ యూనిట్లకు, కాగిత పరిశ్రమలకూ ప్రసిద్ధి చెందింది. ఇది పెద్ద పరిశ్రమలకు కలపను అందిస్తుంది. పాత పట్టణాన్ని జగద్రి అంటారు. యమునా నగర్-జగద్రి రైల్వే స్టేషను (YJUD) నగరానికి సేవలు అందిస్తుంది. పేరు జగద్రి అని ఉన్నప్పటికీ, ఈ స్టేషను యమునా నగర్ లోనే ఉంది. యమునా నగర్‌లో జగద్రి వర్క్‌షాప్ అనే మరో రైల్వే స్టేషను కూడా ఉంది.

## చరిత్ర
ఈ పట్టణం 1989 నవంబరులో ప్రత్యేక జిల్లాగా ఏర్పడే ముందు అంబాలా జిల్లాలో భాగంగా ఉండేది. ఈ ప్రదేశాన్ని ఇంతకుముందు అబ్దుల్లాపూర్ అని పిలిచేవారు. తరువాత దీనిని జమ్నానగర్ అని, ఆ తరువాత యమునా నగర్ అని పేరుమార్చారు. స్వాతంత్ర్యానికి ముందు పట్టణం ఎక్కువగా రైల్వే స్టేషన్ చుట్టూ విస్తరించి, ఒక చిన్న గ్రామం లాగా ఉండేది. విభజన తరువాత పశ్చిమ పంజాబ్ నుండి శరణార్థుల వలసల ఫలితంగా ఇది బాగా విస్తరించింది.

## భౌగోళికం
యమునా నగర్ జిల్లా గుండా యమునా నది ప్రవహిస్తుంది. ఇది పొరుగున ఉన్న సహరాన్‌పూర్ జిల్లాతో తూర్పు సరిహద్దుగా ఉంది. సహరాన్‌పూర్ ఉత్తర ప్రదేశ్ రాష్ట్రంలో ఉన్నందున ఇది రాష్ట్ర సరిహద్దు కూడా. యమునా నదీ వ్యవస్థను సత్లజ్ నదీ వ్యవస్థనూ జిల్లా వేరుచేస్తుంది.

### వాతావరణం
యమునా నగర్‌లో అత్యధిక ఉష్ణోగ్రత 45.5 డిగ్రీలు, అత్యల్ప ఉష్ణోగ్రత -0.5 డిగ్రీలుగా నమోదైంది. 2016 జూలై 14 న జగద్రిలో 24 గంటల్లో 383 మి.మీ.రికార్డు వర్షపాతం నమోదైంది

పట్టణంలో సగటు వర్షపాతం 891&nbsp;మి.మీ. చచ్రౌలి, బిలాస్‌పూర్ తహసీళ్ళు హర్యానాలో అత్యధిక వర్షపాతం కలిగిన తహసీళ్ళు. వాటిని "హర్యానా చిరపుంజీలు" అని పిలుస్తారు.

## జనాభా
2011 జనాభా గణాంకాల ప్రకారం, యమునా నగర్ పట్టణ సముదాయంలో 3,83,318 జనాభా ఉంది, వీరిలో పురుషులు 2,05,346, ఆడవారు 1,77,972. 0 నుండి 6 సంవత్సరాల వయస్సు గల జనాభా 40,950. మొత్తం అక్షరాస్యుల సంఖ్య 2,93,475, వీరిలో పురుషులు 1,63,791, మహిళలు 1,29,684.

## రైల్వేలు
యమునా నగర్‌లో యమునా నగర్-జగద్రీ, జగద్రి వర్క్‌షాప్ రైల్వే స్టేషన్ అనే రెండు రైల్వే స్టేషన్లున్నాయి. ఇది అమృత్సర్ - కోల్‌కతా రైలు మార్గంలో ఉంది. యమునా నది పై ఉన్న 1042 మీటర్ల వంతెన యమునా నగర్-జగద్రిని, సహరాన్‌పూర్తో కలుపుతుంది. ఈ వంతెనకు డాక్టర్ శ్యామా ప్రసాద్ ముఖర్జీ పేరు పెట్టారు.

## రోడ్లు
యమునా నగర్ నుండి ఢిల్లీకి చక్కటి రోడ్లున్నాయి..హర్యానా లోని పానిపట్, కర్నాల్, అంబాలా, కురుక్షేత్ర, కైతల్, రోహ్‌తక్ నగరాలకు కూడా రోడ్లున్నాయి. యమునా నగర్ నుండి రాష్ట్ర రాజధాని చండీగఢ్‌కు పోయే రోడ్డును నాలుగు లేన్లకు విస్తరించడం పూర్తైంది.

## పట్టణ ప్రముఖులు

* సునీల్ దత్, నటుడు రాజకీయవేత్త.
* భారతదేశపు తొలి మహిళా ఒలింపిక్ పతక విజేత కరణం మల్లేశ్వరి పెళ్ళయ్యాక యమునా నగర్‌లో స్థిరపడింది

## మూలాలు


వర్గం:Articles with hAudio microformats
వర్గం:Coordinates on Wikidata
ధేమాజి

**ధెమాజి**, అసోం రాష్ట్రంలోని ధెమాజి జిల్లా ముఖ్య పట్టణం, జిల్లా ప్రధాన కార్యాలయం.

## పద వివరణ
*ధెమాజి* పదం దేయోరి భాషలోని *దేమా-జి* నుండి వచ్చింది, ధెమాజి అంటే *గొప్ప నీరు* (వరద పీడిత ప్రాంతమని) అని అర్థం.

## భౌగోళికం
 అక్షాంక్షరేఖాంశాల మధ్య ఈ పట్టణం ఉంది. దీని సగటు ఎత్తు 91 మీటర్లు (298 అడుగులు) గా ఉంది. బ్రహ్మపుత్రా నదికి ఉత్తరాన ఉన్న ఈ ధెమాజి పట్టణానికి ఉత్తరాన అరుణాచల్ హిమాలయాలు, తూర్పున అరుణాచల్ ప్రదేశ్, పశ్చిమాన అస్సాం రాష్ట్ర లఖింపూర్ జిల్లా ఉంది. ఈ పట్టణం మీదుగా జియాధల్, గైనోడి, దిఖారి, డిహాంగ్, డిమో, సిమెన్ వంటి నదులతోపాటు ఇతర నదులు కూడా ప్రవహిస్తున్నాయి. సుబన్సిరి నది పట్టణ పశ్చిమ సరిహద్దు ద్వారా ప్రవహిస్తోంది.

## చరిత్ర
ప్రస్తుతమున్న జిల్లా ప్రాంతాన్ని 400 సంవత్సరాలపాటు చుటియా రాజులు పాలించారు. గతకాలపు రాజధానికి సంబంధించిన శిథిలాలు ఇప్పటికీ ఈ పట్టణంలో కనిపిస్తుంటాయి. అహోం రాజులు నిర్మించిన గుగుహ డోల్, మా మణిపురి దాన్, పాడుమణి వంటి అనేక స్మారక చిహ్నాలు ఇక్కడ చూడవచ్చు.

1989, అక్టోబరు 14న లఖింపూర్ జిల్లా నుండి ధెమాజి విడిపోయి పూర్తిస్థాయి జిల్లాగా మారింది.

## జనాభా
2011 భారత జనాభా లెక్కల ప్రకారం,  ధెమాజి పట్టణ జనాభా 12,816 గా ఉంది. ఇందులో పురుషులు 51% మంది, స్త్రీలు 49% మంది ఉన్నారు. ధెమాజి సగటు అక్షరాస్యత రేటు 92% కాగా, జాతీయ సగటు 59.5% కంటే ఎక్కువగా ఉంది. పురుషుల అక్షరాస్యత 94%, స్త్రీ అక్షరాస్యత 89%గా ఉంది. ఈ మొత్తం జనాభాలో 11% మంది 6 సంవత్సరాల కంటే తక్కువ వయస్సు గలవారు ఉన్నారు.

## రవాణా
జాతీయ రహదారి 15 ధెమాజి పట్టణం మీదుగా వెళుతోంది. మరో జాతీయ రహదారి 515 కులాజన్, సిలాపాథర్ వద్ద జాతీయ రహదారి 15ను విడిపోయి పసిఘాట్ వద్ద జోనై, సిలాపాథర్ గుండా వెళుతుంది. రంగియా రైల్వే డివిజన్ కు చెందిన ధెమాజి రైల్వే స్టేషన్ దాని బ్రాడ్-గేజ్ రైలు ద్వారా పట్టణంలో సేవలు అందిస్తోంది. గౌహతి, ముర్కాంగ్సెలెక్, టిన్సుకియాకు పలు రైళ్ళు నడుస్తున్నాయి. ధెమాజికి 66 కిలోమీటర్ల దూరంలో ఉత్తర లఖింపూర్ సమీపంలో ఉన్న లీలబరి విమానాశ్రయం, 80 కిలోమీటర్ల దూరంలో ఉన్న దిబ్రుగర్ సమీపంలో మోహన్బరి విమానాశ్రయం ఉన్నాయి. బ్రహ్మపుత్రపై ఉన్న బోగిబీల్ వంతెన ధెమాజిని రోడ్డు, రైలు మార్గాల ద్వారా దిబ్రుగర్ పట్టణంతో కలుపుతోంది. దీనిని 2018, డిసెంబరు 25న ప్రధాని నరేంద్ర మోడీ ప్రారంభించాడు.

## రాజకీయాలు
ధెమాజి పట్టణం లఖింపూర్ లోక్‌సభ నియోజకవర్గ పరిధిలో ఉంది. ధెమాజి జిల్లాలో రెండు అసెంబ్లీ నియోజకవర్గాలు (ధెమాజి, జోనాయ్) ఉన్నాయి. భారతీయ జనతా పార్టీకి చెందిన సర్బానంద సోనోవాల్ అస్సాం ముఖ్యమంత్రి అయ్యేవరకు 2016, మే నెలవరకు పార్లమెంటు సభ్యుడిగా ఉన్నాడు. భారతీయ జనతా పార్టీకి చెందిన ప్రదాన్ బారువా ప్రస్తుత లఖింపూర్ లోక్‌సభ నియోజకవర్గం పార్లమెంటు సభ్యుడిగ ఉండగా, జోనాయ్ కు భుబోన్ పెగు స్వతంత్ర ఎమ్మెల్యేగా ఉన్నాడు. 
తకామ్ మిసింగ్ పోరిన్ కేబాంగ్, ఆల్ అస్సాం స్టూడెంట్స్ యూనియన్, అసోమ్ జతియాతాబాడీ యువ చరా పరిషత్, ఆల్ బోడో స్టూడెంట్స్ యూనియన్, నేషనల్ స్టూడెంట్స్ యూనియన్ ఆఫ్ ఇండియా, ఆల్ తాయ్ అహోమ్ స్టూడెంట్స్ యూనియన్, ఆల్ అస్సాం స్టూడెంట్స్ యూనియన్,, క్రిషక్ ముక్తి సంగ్రామ్ సమితి మొదలైనవి ఇక్కడ ప్రజాదరణ పొందాయి.

## మూలాలు

## ఇతర లంకెలు
* ధెమాజీ జిల్లా అధికారిక వెబ్‌సైట్

వర్గం:అసోం నగరాలు, పట్టణాలు
సహజ నిరోధకత్వం

thumb
*సహజ నిరోధకత్వం (Innate immunity):* పరిణామక్రమంలో జీవులలో మొదటగా ఏర్పడ్డ రక్షణ వ్యవస్థ (1st line of defence)

పుట్టుకతోనే ఏర్పడి సూక్ష్మజీవుల ప్రవేశాన్ని నిరోధించే స్వయంసిద్ధమైన వ్యాధినిరోధక వ్యవస్థ. వ్యక్తులలో జీవిత కాలం కొనసాగుతుంది. వంశపారంపర్యంగా జీవులకు సంక్రమిస్తుంది కూడా హానికారక సూక్ష్మజీవుల తాకిడికి వెనువెంటనే స్పందించి వ్యక్తపరిచే మొట్టమొదటి స్వాభావిక చర్య. ఈ చర్యలన్నీ కొన్నిగంటల వ్యవధిలోనే జరుగుతాయి. అనగా తక్షణం జరిగే చర్యలు. ఈ వ్యవస్థలో జ్ఞాపకశక్తి లోపించిఉంటుంది (absence of memory).

స్వాభావిక చర్యలన్నీ నిర్దిష్ట మైనవి కావు (non-specific). అందువలన బాక్టీరియా, వైరస్, ఫంగై, ప్రోటోజోవా వంటి అన్నిరకాల సూక్ష్మజీవుల ప్రవేశాన్నినిరోధిస్తుంది (3).

2011లో Bruce A.Beutler, Jules A. Hoffmann అను శాస్త్రజ్ఞుల 'స్వాభావిక నిరోధకత్వం యొక్క క్రియా శీలత' (concerning the activation of active immunity) ను గురించిన పరిశోధనలకు గాను వారికి నోబెల్ బహుమతి రావడం జరిగింది (4).

ఈ నిరోధకత్వం అనేక అవరోధాల సహాయంతో సూక్ష్మజీవుల ప్రవేశాన్ని నిరోధిస్తుంది. ఈ అవరోధాలను వరుసగా భౌతిక (physical), రసాయనిక (chemical), జీవసంబంధ (biological), కణసంబంధ అవరోధాలుగా (cellular) పరిగణిస్తారు (3).

ఈ వ్యవస్థలో పాల్గొనే కణాలు ముఖ్యంగా న్యూట్రోఫిల్స్ (neutrophils), మోనోసైట్లు (monocytes), సహజ కిల్లర్ కణాలు (natural killer cells), బేసోఫిల్స్ (basophils), మాస్ట్ కణాలు (mast cells) అసంక్రామ్య వ్యవస్థలో భాగమైన 'కాంప్లిమెంట్ ప్రోటీన్స్ ' (complement proteins) కూడా స్వాభావిక చర్యలలో పాల్గొంటాయి (5). 

ఈ ప్రోటీన్ లు వ్యాధిజనకాలను 'లైసిస్' (lysis) ప్రక్రియకు గురిచేసి నాశనం కావించటం కాని, లేదా మాక్రోఫేజ్ ల సహాయంతో కణ భక్షణంకానీ జరుపుతాయి (6).స్వాభావిక చర్యలలో మాక్రోఫేజ్ లు అతి కీలక పాత్ర వహిస్తాయి. ఇవి బాక్టీరియాల ఉనికిని గుర్తించి, సైటోకైన్ లనబడు ప్రోటీనుల సహాయంతో వాటిని కణభక్షణానికి గురిచేస్తాయి (7). 

చిన్న పిల్లలలో కూడా ఈ స్వాభావిక అసంక్రామ్య చర్యలు చాలా చక్కగా నిర్వర్తింపబడుతాయి (8).

స్వాభావిక నిరోధకత్వం యొక్క ముఖ్య విధి: 

# శరీరాన్ని చేరే వ్యాధికారక జీవరాసుల నాశనం కావించటం.
# ఆర్జిత నిరోధకత్వాన్ని ప్రేరేపించడం (activation of acquired immunity).

## REFERENCES:

# astro.org 
# Innate immunity vs adaptive immunity-'Immunology and Microbiology': technologynetwork.com
# 'Clinical science' by Dr. Mythili Dhimahi, Ist edition,2005-06, pp: 142-144 
# https: //www.nobelprize.org -prizes
# primaryimmune.org 
# Complement/ Britannica: http://www.britannica.com- science
# Innate vs adaptive immunity: Khan Academy.org 
# The immune system & primary immunodeficiency: primaryimmune.org By Dr.Krishna kumar Vepakomma

వర్గం:వ్యాధులు
లెఫ్టినెంట్ గవర్నర్

thumb|250x250px|2019 నవంబరు 22 న న్యూ ఢిల్లీలోని రాష్ట్రపతి భవన్‌లో ‘గవర్నర్స్ కాన్ఫరెన్స్ -2019’ సందర్భంగా రాష్ట్రపతి రామ్ నాథ్ కోవింద్, యుటిల లెఫ్టినెంట్ గవర్నర్లు,  నిర్వాహకులతో తీసిన ఫొటో
లెఫ్టినెంట్ గవర్నర్, లెఫ్టినెంట్-గవర్నరు లేదా వైస్ గవర్నర్ అనే పదాలు ఒక ఉన్నత అధికారికి సంబంధించినవి.దీని ఖచ్చితమైన పాత్ర ఆ అధికారి నిర్వహించే పదవి స్థాయి (ర్యాంక్) అధికార పరిధి ప్రకారం మారుతూ ఉంటాయి. ఇది తరచుగా లెఫ్టినెంట్ గవర్నర్, డిప్యూటీ లేదా లెఫ్టినెంట్ పదాలు గవర్నర్ క్రింద ర్యాంక్ తరువాత వారికి  'డిప్యూటీ గవర్నరు'లాగా వాడతారు. కెనడియన్, డచ్ కరేబియన్ ప్రొవిన్సులలో " సెకండ్ ఇన్ కమాండ్ " లేదా , లెఫ్టినెంట్ గవర్నర్ అనేపదాలుతో వ్యవరించేవారు ఆ దేశాల అధికార పరిధిలోని చక్రవర్తి ప్రతినిధులుగా ఉంటారు. 

## వివరణ
అనేక కామన్వెల్త్ దేశాలు రాష్ట్రాల్లో, లెఫ్టినెంట్ గవర్నర్లు ఆదేశ రాజు ప్రతినిధిగా,రాజ్యం నామమాత్రపు ముఖ్య కార్యనిర్వాహక అధికారిగా (చీఫ్ ఎగ్జిక్యూటివ్ ఆఫీసర్‌) వ్యవహరిస్తారు. అయినప్పటికీ సమావేశం ద్వారా లెఫ్టినెంట్ గవర్నర్ వాస్తవ కార్యనిర్వాహక అధికారాన్ని ఒక ప్రావిన్సు ప్రధానమంత్రికి అప్పగిస్తాడు.డచ్ రాజకీయ వ్యవస్థలో విదేశీ ఆస్తులను జప్తు అమలు చేసే అధికారం కొంతమంది లెఫ్టినెంట్ గవర్నర్లకు ఉంది. భారతదేశంలో లెఫ్టినెంట్ గవర్నర్లు ఆ దేశంలో ప్రత్యేక పరిపాలనా విభాగాలకు బాధ్యత వహిస్తారు.

అమెరికా సంయుక్త రాష్ట్రాలలో లెఫ్టినెంట్ గవర్నర్లు సాధారణంగా రాష్ట్ర గవర్నర్‌కు రెండవ స్థానంలో ఉంటారు. లెఫ్టినెంట్ గవర్నర్ వద్ద ఉన్న అసలు అధికారం రాష్ట్రానికి, రాష్ట్రానికి చాలా తేడా ఉంటుంది. లెఫ్టినెంట్ గవర్నర్ తరచుగా గవర్నర్‌షిప్‌కు అనుగుణంగా ఉంటారు. గవర్నర్ రాష్ట్రాన్ని విడిచిపెట్టినప్పుడు లేదా సేవ చేయలేకపోయినప్పుడు గవర్నర్‌ భాధ్యతలను.అధికారాలను నిర్వహిస్తారు. అలాగే లెఫ్టినెంట్ గవర్నర్ తరచుగా రాష్ట్ర ఎగువసభ అధ్యక్షుడిగా ఉంటారు.

## పూర్వ బ్రిటిష్ సామ్రాజ్యంలో లెఫ్టినెంట్ గవర్నర్లు

### బ్రిటిష్ క్రౌన్ డిపెండెన్సీలు, ఇతరఆస్తులు
* గ్వెర్న్సీ - గ్వెర్న్సీ లెఫ్టినెంట్ గవర్నర్
* ఐల్ ఆఫ్ మ్యాన్ - ఐల్ ఆఫ్ మ్యాన్ లెఫ్టినెంట్ గవర్నర్
* జెర్సీ - జెర్సీ లెఫ్టినెంట్ గవర్నర్
* హాంకాంగ్ (చారిత్రక) - హాంకాంగ్ లెఫ్టినెంట్ గవర్నర్ (1843-1902)
* ఇండోనేషియా (చారిత్రక) - జావా లెఫ్టినెంట్-గవర్నర్ (1811–1814)  

### భారతదేశ రాష్ట్రాల గవర్నర్లు, లెఫ్టినెంట్-గవర్నర్లు

* ప్రస్తుత భారత గవర్నర్ల జాబితా
* బ్రిటిష్ ఇండియా

## మూలాలు


## వెలుపలి లంకెలు

వర్గం:ప్రభుత్వ పదవులు నిర్వహించినవారు
వర్గం:ప్రభుత్వ అధికారులు
వర్గం:ప్రభుత్వ పదవుల శీర్షికలు
వర్గం:అధికార స్థానాలు
పరిపాలనా కేంద్రం

పరిపాలనా కేంద్రం, అనేది పరిపాలన సాగించే కార్యాలయం ఉన్న ప్రదేశం.దీనిని ప్రధాన కేంద్రం అని కూడా వ్యవహరిస్తారు. ప్రాంతీయ పరిపాలన లేదా స్థానిక ప్రభుత్వం, జిల్లా పరిపాలన, రాష్ట పరిపాలన, దేశపరిపాలన, లేదా ఇతర సంస్థల నిర్వహణ ఎక్కడనుండైతే నిర్వహిస్తారో, లేదా సాగిస్తారో ఆ ప్రదేశాన్ని పరిపాలనా కేంద్రం అని అంటారు.ఇది ఒక్క ప్రభుత్వాల విషయంలోనే కాదు, అన్ని రకాల ప్రభుత్వరంగ, ప్రవేటురంగ సంస్థల అన్నిటికి వర్తిస్తుంది. సహజంగా ప్రభుత్వాల విషయంలో స్థానిక ప్రభుత్వ పరిపాలనకు అనగా గ్రామ పంచాయితీ, మండల పరిషత్తులకు గ్రామాలు, లేదా ఒకరకమైన పట్టణాలు పరిపాలనా కేంద్రాలుగా ఉంటాయి.జిల్లా పరిపాలన నిర్వహించే జిల్లా కలెక్టరు, ఇతర జిల్లా కార్యాలయాలు పట్టణాలు, నగరాలు పరిపాలనా కేంద్రాలుగా ఉంటాయి. రాష్టాలకు నగరపాలక సంస్థ, మహా నగరపాలక సంస్థ హోదాతోఉన్న పెద్ద నగరాలు పరిపాలనా కేంద్రాలుగా ఉంటాయి. క్లుప్తంగా దీనికి నిర్వచనం చెప్పాలంటే, పరిపాలనకు సంబందించిన అన్ని శాఖల కార్యాలయాలు ఉన్న ప్రదేశాన్ని కూడా పరిపాలనా కేంద్రం **అని** నిర్వచిస్తారు. ఇంకో సందర్బంలో వీటిని ప్రధాన కార్యాలయం లేదా *హెడ్‌క్వార్టర్* అని వ్యవహరిస్తారు. రాష్ట్ర, దేశపరిపాలన సాగించే ప్రాంతాన్ని రాజధాని అని అంటారు. వీటికి చట్టంలో వెసులుబాటు ఉంటుంది.

## నిర్వచనం
**పరిపాలనా కేంద్రం:** ప్రాంతీయ పరిపాలన లేదా స్థానిక ప్రభుత్వం, లేదా కౌంటీ పట్టణం లేదా కమ్యూన్ కేంద్ర పరిపాలనలో ఉన్న ప్రదేశం. రష్యాలో, ఈ పదం వివిధ స్థాయిల ప్రభుత్వ సంస్థల స్థానంగా పనిచేసే జనావాస ప్రాంతాలకు వర్తించబడుతుంది. ఈ నియమానికి మినహాయింపు రిపబ్లిక్లు. దీని కోసం "మూలధనం" అనే పదాన్ని ప్రభుత్వ స్థానాన్ని సూచించడానికి ఉపయోగిస్తారు. రష్యా రాజధాని "పరిపాలనా కేంద్రం" అనే పదం వర్తించని ఒక సంస్థ. ఇదే విధమైన అమరిక ఉక్రెయిన్‌లో ఉంది. యునైటెడ్ కింగ్‌డమ్‌లో ఇది ఒక స్థానిక అధికారక కేంద్రం.ఇది చారిత్రాత్మక కౌంటీ నుండి కౌంటీ పట్టణంతో విభిన్నంగా ఉంటుంది.

## మూలాలు

## వెలుపలి లంకెలు

వర్గం:పరిపాలనా విభాగాలు
వర్గం:ప్రభుత్వం
వర్గం:సంస్థలు
డిబ్రూగఢ్

**డిబ్రూగర్, ** అసోం రాష్ట్రంలోని డిబ్రూగర్ జిల్లా ముఖ్య నగరం, జిల్లా ప్రధాన కార్యాలయం.

## పద వివరణ
డిబ్రూగర్ అనే పేరును దిబారుముఖ్ నుండి తీసుకున్నారు. "డిబ్రూ" అనే పేరు డిబారు నది పేరు నుండి వచ్చింది. దిమాసా భాషలో "డిబ్రూ" అనగా "పొక్కు", "గర్" అనగా "కోట" అని అర్ధం. "దిబ్రు", "దిబారు" రెండూ దిమాసా పదాలు.

## చరిత్ర
సా.శ 1523 వరకు ఈ డిబ్రూగర్ ప్రాంతం చుటియా రాజ్యంలో భాగంగా ఉండేది. దీనిని అహోమ్ బురంజీలో *టి-ఫావో* అని పిలిచేవారు.

## జనాభా గణాంకాలు
2011 భారత జనాభా లెక్కల ప్రకారం,  డిబ్రూగర్ జనాభా 154,019ఆ ఉంది. ఈ జనాభాలో పురుషులు 54% మంది, మహిళలు 46% మంది ఉన్నారు. స్త్రీపురుష నిష్పత్తి 1000:961 గా ఉంది. డిబ్రూగర్ సగటు అక్షరాస్యత రేటు 89.5% కాగా, ఇది జాతీయ సగటు అక్షరాస్యత రేటు కంటే ఎక్కువగా ఉంది. డిబ్రూగర్ జనాభాలో 9% మంది 0, 6 సంవత్సరాల మధ్య వయస్సు గలవారు ఉన్నారు. బాలబాలికల నిష్పత్తి 1000:940 గా ఉంది. 2011 జనాభా లెక్కల ప్రకారం డిబ్రూగర్ నగర ప్రాంతంలో 154,019 జనాభా ఉంది.

## రవాణా
### విమానయానం
నగరానికి 15 కి.మీ.ల దూరంలో డిబ్రూగర్ విమానాశ్రయం ఉంది. ఎయిర్ ఇండియా, ఇండిగో, స్పైస్ జెట్, విస్టారా, పవన్ హన్స్ లిమిటెడ్ మొదలైన సంస్థలు ఈ విమానాశ్రయం నుండి తమ విమానాలను నడిపిస్తున్నాయి.

### రైలు
భారత రైల్వే చరిత్రలో డిబ్రూగర్ ఒక ప్రత్యేక స్థానాన్ని కలిగి ఉంది. ఇక్కడ నుండి ఈశాన్య భారతదేశంకు మొదటి రైల్వే సేవలు ప్రారంభమయ్యాయి. 1882, మే 1న మొదటి రైలు స్ట్రీమెర్‌ఘాట్ నుండి డిబ్రూగర్ వరకు నడిచింది. 1882, మే 15న దీనిని దింజన్ వరకు విస్తరించారు. అదే సంవత్సరం డిసెంబరు 23న చాబువా వరకు గూడ్స్ రైలు ప్రవేశపెట్టబడింది. 1884, ఫిబ్రవరి 18న ఉదయం 7:20 గంటలకు అప్పటి అస్సాం చీఫ్ కమిషనర్ సర్ చార్లెస్ ఇలియట్ మొదటి యూరోపియన్ ప్యాసింజర్ రైలును రెహబరి రైలు స్టేషన్ (ఇప్పుడు డిబ్రూగర్ టౌన్ రైల్వే స్టేషన్) నుండి 400మంది యూరోపియన్, భారతీయ ప్రయాణీకులతో వెల్తున్న లెడోకు జెండా వూపి ప్రారంభించాడు. ఈ నగరంలోని రెండు రైల్వే స్టేషన్ల నుండి బెంగుళూరు, చెన్నై, కొచ్చి, త్రివేండ్రం, కోల్‌కతా, ఢిల్లీ, కన్యాకుమారి వంటి కొన్ని ముఖ్యమైన భారతీయ నగరాలకు రైళ్ళు నడుపబడుతున్పాయి.

### జలమార్గాలు
డిబ్రూగర్ నగరం బ్రహ్మపుత్ర నది ద్వారా జలమార్గ రవాణా వ్యవస్థను కలిగి ఉంది. దీనిని జాతీయ జలమార్గం - 2 అని పిలుస్తారు. ఇది బంగ్లాదేశ్ సరిహద్దు నుండి సాదియా వరకు విస్తరించి ఉంది.

## రాజకీయాలు
డిబ్రూగర్ నగరం డిబ్రూగర్ లోక్‌సభ నియోజకవర్గ వరధిలో ఉంది. రామేశ్వర్ తేలి (బిజెపి) ప్రస్తుత పార్లమెంటు సభ్యుడిగా ఉన్నాడు. ప్రస్తుత అస్సాం ముఖ్యమంత్రి సర్బానంద సోనోవాల్, మాజీ ముఖ్యమంత్రి జోగేంద్ర నాథ్ హజారికా డిబ్రూగర్ నగరానికి చెందినవారు.

## ఇవి కూడా చూడండి

* రైడోంగియా డౌల్

## చిత్రమాలిక

Flight_takeoff_from_Mohanbari_Airport..jpg| మోహన్‌బరి విమానాశ్రయం నుండి బయలుదేరిన విమానం
Rajdhani_Express.jpg|డిబ్రూగర్ - ఢిల్లీ రాజధాని ఎక్స్‌ప్రెస్ డిబ్రూగర్ ణ రైల్వే స్టేషన్ వద్ద నిలబడి ఉంది
Dibrugarh_Govt._Boys'_H._S._School,_Dibrugarh.jpg|డిబ్రూగర్ ప్రభుత్వ బాలుర హెచ్ఎస్ స్కూల్ (ప్రారంభం. 1840)
Doordarshan Kendra, Dibrugarh.jpg|డిబ్రూగర్ దూరదర్శన్ కేంద్రం


## మూలాలు

## ఇతర లంకెలు

* ప్రభుత్వ వెబ్‌సైట్
* డిబ్రూగర్ విశ్వవిద్యాలయం, డిబ్రూగర్, అస్సాం, భారతదేశం 

వర్గం:అసోం నగరాలు, పట్టణాలు
ధుబ్రి

**ధుబ్రి**, అసోంలోని ధుబ్రి జిల్లా ముఖ్య పట్టణం, ప్రధాన కార్యాలయం. ఈ పట్టణం చారిత్రక ప్రాముఖ్యత కలిగిన బ్రహ్మపుత్రా నది ఒడ్డున ఉంది. 1883లో బ్రిటిష్ పాలనలో ఈ పట్టణం పురపాలక సంస్థగా ఏర్పడింది. ఈ పట్టణం అసోం రాష్ట్ర రాజధాని డిస్పూర్ కు పశ్చిమాన నుండి 277.4 కి.మీ. (172 మైళ్ళు) దూరంలో ఉంది.

జనపనారకు ఈ పట్టణం ప్రధాన వాణిజ్య కేంద్రంగా ఉంది. ఈ పట్టణంలో ఒక ఓడరేవు ఉంది. ఈ పట్టణానికి మూడు వైపులా బ్రహ్మపుత్ర, గదధర్ నదులు ఉండడంవల్ల దీనిని *నదుల భూమి* అని పిలుస్తారు.

## భౌగోళికం
ధుబ్రి 89.5 డిగ్రీల తూర్పు రేఖాంశం, 26.1 డిగ్రీల ఉత్తర అక్షాంశం వద్ద ఉంది. ఇది సముద్రమట్టానికి 34 మీటర్లు (110 అడుగుల) ఎత్తులో ఉంది. ధుబ్రి మూడు వైపులా నదులతో ఉంది.

## జనాభా
2011 భారత జనాభా లెక్కల ప్రకారం,  ధుబ్రి జనాభా 63,388 మంది ఉండగా, ధుబ్రి- గౌరిపూర్ మెట్రోపాలిటన్ ప్రాంతంలో జనాభా 1,22,400 గా ఉంది. ఈ జనాభాలో పురుషులు 51% మంది, స్త్రీలు 49% మంది ఉన్నారు. ధుబ్రి సగటు అక్షరాస్యత రేటు 74% కాగా, జాతీయ సగటు 59.5% కంటే ఎక్కువగా ఉంది. పురుషుల అక్షరాస్యత 79% గా, స్త్రీ అక్షరాస్యత 68%గా ఉంది. ధుబ్రి జనాభాలో 11% మంది 6 సంవత్సరాల కంటే తక్కువ వయస్సు గలవారు ఉన్నారు. జనాభాలో 75% ముస్లింలతో ఉన్న ఈ పట్టణం భారతదేశంలోని మైనారిటీ జిల్లాలలో ఒకటి.

వీరిలో ఎక్కువమంది మియా, కోచ్-రాజ్‌బోంగ్షి ప్రజలు ఉన్నారు. ఇక్కడి ప్రజలు ఎక్కువగా అస్సామీ, గోల్పారియా, బెంగాలీ భాషలో మాట్లాడుతారు.

## సంస్కృతి & పండుగలు
ప్రతి ఏటా డిసెంబరు నెలలో 50,000 మందికిపైగా హిందువులు, సిక్కులు, ముస్లింలు ఒక చారిత్రాత్మక మందిరంలో కలుస్తారు. గురు తేగ్ బహదూర్ బలిదానానికి గుర్తుగా ఇది డిసెంబరు 3న ప్రారంభమవుతుంది.

## పర్యాటకం
ధుబ్రిలో ఆకర్షణీయమైన పర్యాటక ప్రాంతాలు ఉన్నాయి. పచ్చని పొలాలు, నీలి కొండలు, కొండలతో కూడిన బ్రహ్మపుత్ర నది ఒడ్డు ఆకర్షణీయంగా ఉంటాయి. గురుద్వారా తేగ్ బహదూర్ షైబ్జీ, రంగమతి మసీదు, మహామయ ధామ్, చక్రసిల వన్యప్రాణుల అభయారణ్యం, మాటియాబాగ్ హవా మహల్, సత్రశాల్ ధామ్, పంచ్ పీర్ దర్గా, ఇతర రాజభవనాలు వంటి ప్రత్యేకమైన నిర్మాణాలు, మత పవిత్రత, పౌరాణిక ప్రాముఖ్యత గల ప్రాంతాలు ఉన్నాయి.

## రాజకీయాలు
ధుబ్రి పట్టణం ధుబ్రి లోక్‌సభ నియోజకవర్గ పరిధిలో ఉంది.

## మీడియా
ధుబ్రిలో ఆల్ ఇండియా రేడియో రిలే స్టేషను ఉంది. దీనిని ఆకాశవాణి ధుబ్రి అని పిలుస్తారు.

## మూలాలు

## ఇతర లంకెలు

* ధుబ్రి జిల్లా అధికారిక వెబ్‌సైట్
* గ్లోరియస్ ఇండియా వెబ్‌సైట్

వర్గం:అసోం నగరాలు, పట్టణాలు
సిల్చార్

**సిల్చార్**, అసోం రాష్ట్రంలోని కచార్ జిల్లా ముఖ్య పట్టణం. గువహాటికి ఆగ్నేయంగా 343 కి.మీ.ల (213 మైళ్ళు) దూరంలో ఈ పట్టణం ఉంది. 1832లో కెప్టెన్ థామస్ ఫిషర్ ఈ పట్టణాన్ని స్థాపించి, కచార్ జిల్లా ప్రధాన కార్యాలయాలను సిల్చార్‌లోని జనిగంజ్‌కు మార్చాడు. అప్పటి భారత ప్రధాని ఇందిరా గాంధీ ఈ పట్టణానికి "శాంతి ద్వీపం" అనే పేరును కూడా పెట్టారు. ప్రపంచంలోని మొట్టమొదటి పోలో క్లబ్, మొదటి పోలో మ్యాచ్ జరిగిన ప్రదేశమిది. 1985లో కోల్‌కతా నుండి సిల్చార్‌కు నడిచిన ఎయిర్ ఇండియా విమానం ప్రపంచంలోనే మొట్టమొదటి మహిళా సిబ్బంది విమానంగా గుర్తింపు పొందింది.

## పద వివరణ
'షిల్', 'చార్' అనే రెండు బెంగాలీ పదాల నుండి ఈ సిల్చార్ పేరు వచ్చింది. దీనికి 'రాక్', 'షోర్/ఐలాండ్' అని అర్థం. జనిగంజ్-సదర్ఘాట్ ప్రాంతంలోని బరాక్ ఒడ్డుకు సమీపంలో ఈ పట్టణం నిర్మించబడింది. దీనిని బరాక్ నదికి ఓడరేవుగా వాడుకున్నారు. ఇక్కడి స్థానికులు ఈ ప్రాంతాన్ని 'షైలర్ చోర్' (రాతి తీరం) అని పిలవడం ప్రారంభించారు. కొంతకాలం తరువాత దీనిని 'సిల్చార్' అని పిలవడంతో బ్రిటిష్ వారు ఈ పదానికి ప్రాచుర్యం కలిగించారు.

## చరిత్ర
1832లో బ్రిటిష్ వారు ఈ సిల్చార్ పట్టణాన్ని నిర్మించారు కాబట్టి, సిల్చార్ పూర్వ చరిత్రను ఈ ప్రాంతం, సమీప ప్రాంతాల చరిత్ర ద్వారా అంచనా వేయవచ్చు.
thumb|250x250px| సిల్చార్ రైల్వే స్టేషన్ను భాసా షాహిద్ స్టేషన్ అని పిలుస్తారు.|ఎడమ

## భౌగోళికం
అస్సాం రాష్ట్ర దక్షిణ భాగంలో 24.82°N 92.8°E అక్షాంశరేఖాంశాల మధ్య ఈ సిల్చార్ పట్టణం ఉంది. ఇది సముద్ర మట్టానికి 35 మీటర్ల ఎత్తులో ఉంది. ఈ పట్టణం ఒండ్రు ఫ్లాట్ మైదానంలో చిత్తడి నేలలు, ప్రవాహాలు, చిన్న కొండలతో (స్థానికంగా *టిల్లా* అని పిలుస్తారు) ఆకర్షణీయంగా కనిపిస్తోంది. బరాక్ నది, ఘగ్రా నది ఇక్కడి ప్రధాన నదులు.

సిల్చార్ పట్టణం సీస్మిక్ జోనేషన్ మ్యాప్‌లోని 5వ జోనులో ఉంది, ఇక్కడ పెద్దపెద్ద భూకంపాలు సంభవించాయి. 1869, జనవరి నెలలో సంభవించిన భూకంపం రిక్టర్ స్థాయిలో 7.5 తీవ్రతతో ఉంది, భారీ నష్టాన్ని కలిగించింది. తరువాత 1947 (మాగ్నిట్యూడ్ 7.7), 1957 (7.0), 1984 (6.0) లలో భూకంపాలు వచ్చాయి.

## జనాభా
2011 భారత జనాభా లెక్కల ప్రకారం సిల్చార్ పురపాలక ప్రాంతంలో 1,72,830 జనాభా ఉంది. ఇక్కడి లింగ నిష్పత్తి లెక్కల ప్రకారం 1,000 మంది పురుషులకు 989 మహిళలు ఉండగా, ఇది జాతీయ నిష్పత్తి 1,000 పురుషులకు 940 మంది మహిళల నిష్పత్తికి ఎక్కువగా ఉంది. సిల్చార్ పురపాలక ప్రాంతంలో సగటు అక్షరాస్యత రేటు 82.33% కాగా, జాతీయ సగటు 74.04% కన్నా ఎక్కువగా ఉంది. పురుషుల అక్షరాస్యత 84.15% కాగా, స్త్రీ అక్షరాస్యత 80.49%గా ఉంది.

## మతం
thumb|270x270px| నేషనల్ ఇన్స్టిట్యూట్ ఆఫ్ టెక్నాలజీ సిల్చార్
సిల్చార్ నగరంలో హిందువులు ఎక్కువగా (1,21,381 మంది) ఉండగా, ముస్లింలు రెండవస్థానంలో (23,759 మంది) ఉన్నారు. జైనులు 1,408 మంది, క్రైస్తవులు 1,052 మంది, సిక్కులు 77 మంది, బౌద్ధులు 39 మంది ఉన్నారు. సుమారు 145 మంది తమ మతాన్ని పేర్కొనలేదు.

## రాజకీయాలు
సిల్చార్ పట్టణం సిల్చార్ లోక్‌సభ నియోజకవర్గ పరిధిలో ఉంది. బిజెపికి చెందిన డాక్టర్ రాజ్దీప్ రాయ్ సిల్చార్ నుండి పార్లమెంటు సభ్యుడిగా ఉన్నాడు.

## మూలాలు

## ఇతర లంకెలు

* సిల్చార్ పై బ్రిటానికా వ్యాసం

వర్గం:అసోం నగరాలు, పట్టణాలు
షోపియన్

**షాపియన్** లేదా **షుపియాన్** అనేది భారతదేశంలోని జమ్మూ కాశ్మీర్ రాష్ట్రంలోని కాశ్మీర్ లోయ దక్షిణ భాగంలో ఉన్న షోపియన్ జిల్లాకు చెందిన పట్టణం.దీనిని ఆపిల్ పట్టణం అని అంటారు. ఇది ఒక పరిపాలనా విభాగం.  

## సాధారణ
భౌగోళిక శాస్త్రవేత్త ఫ్రెడెరిక్ డ్రూ, *షాపియాన్* దాని పేరును *షా-పయాన్* అనే పదం వక్రీకరణ నుండి, అంటే "రాయల్ స్టే" నుండి *పొందారని పేర్కొన్నారు* .ఏది ఏమయినప్పటికీ, షాపియన్‌ను "షిన్-వాన్" అని పిలుస్తారు.అంటే "మంచు అడవి" అని స్థానిక ప్రజలు భావిస్తారు. షియాస్ అనే పదం వేరే అభిప్రాయాన్ని కలిగి ఉంది. ఇది అంతకుముందు షియాస్ నివసించేదని నమ్ముతారు, కనుక ఇది "షిన్-వాన్" అంటే "ది ఫారెస్ట్ ఆఫ్ షియాస్" అని అంటారు.షాపియన్ ఒక పురాతన కాశ్మీర్ పట్టణం, ఇది ప్రాచీన సామ్రాజ్యమార్గంలో ఉన్నందున ప్రాముఖ్యత కలిగిఉంది.దీనిని సాధారణంగా మొఘల్ రోడ్ అని పిలుస్తారు.ఇది లాహోర్, శ్రీనగర్లను కలుపుతుంది. సా.శ.1872-1892 నుండి కాశ్మీర్‌లోని ఆరు వజారత్ ప్రధాన కార్యాలయాలలో షోపియన్ ఒకటి 

షోపియన్ పట్టణం శ్రీనగర్ నుండి 51 కి.మీ (32 మైళ్లు), పుల్వామా నుండి 20 కి.మీ (12 మైళ్లు) దూరంలో ఉంది.ఇది సముద్ర మట్టానికి 2,146 మీటర్లు (7,041 అడుగులు) సగటు ఎత్తులో ఉంది.ఇది అనంతనాగ్‌తో పాటు కుల్గామ్‌తో దశాబ్దాల నాటి రహదారి సౌకర్యాన్ని కలిగి ఉంది.

## భౌగోళికం
షోపియన్  .అక్షాంశరేఖాంశాల మధ్య ఉంది.  ఇది సముద్రమట్టానికి సగటుఎత్తు 2057&nbsp;మీటర్లు (6748&nbsp;అడుగులు) లో ఉంది.ఇది శ్రీనగర్ నుండి 54&nbsp;కి.మీ.దూరంలో ఉంది.

## జనాభా
2011 జనాభా లెక్కల ప్రకారం, షోపియన్ పురపాలక సంఘం జనాభా 16,360,అందులో 9,319 (పురుషులు), 7,041 (స్త్రీలు) తో  విస్తరించింది. పట్టణజనాభాలో ప్రతిఇంటికి సగటున ఆరుగురు జనాభా నివశించుచున్నారు. 2011 జనాభా లెక్కల ప్రకారం,షాపియన్ పట్టణ జనాభా 12,396. జనాభాలో పురుషులు 51%,స్త్రీలు 49% ఉన్నారు.షాపియన్ సగటు అక్షరాస్యత 59%, జాతీయ సగటు 59.5% కన్నా తక్కువగా ఉంది. పురుషుల అక్షరాస్యత 67%, స్త్రీల అక్షరాస్యత 51%.గా ఉంది. షోపియన్ జనాభాలో 11% మంది 6 సంవత్సరాల వయస్సు కంటే తక్కువ వయస్సు గలవారు ఉన్నారు.

## చదువు
1988 లో జమ్మూ కాశ్మీరు ప్రభుత్వం షోపియన్ ప్రభుత్వ డిగ్రీ కళాశాలను స్థాపించింది.మౌలిక సదుపాయాలలో భాగంగా,షోపియన్  ప్రజలకు ఇది ఉన్నత విద్య అందిస్తుంది.సాంకేతిక స్థాయి విద్యను అందించే ప్రభుత్వ పాలిటెక్నిక్ కళాశాలను షోపియన్ పట్టణంలో ఇటీవల స్థాపించబడింది.

## పర్యాటకం
మొఘల్ రోడ్ పర్వత శిఖరంలో ఉన్న పీర్ పంజాల్ కనుమ వంటి పర్యాటక ప్రదేశాలను ప్రపంచవ్యాప్తంగా ప్రజలు సందర్శిస్తారు.మొఘల్ సారాయ్-  ప్యాలెస్ మొఘల్ రోడ్ ప్రక్కన ప్రవహించే నది ఒడ్డున ఉంది.ఈ ప్యాలెస్ మొఘల్ పాలకులు, వారి ప్రయాణ సమయంలో విశ్రాంతి స్థలంగా ఉపయోగించారు. డబ్జన్ అడవులు షోపియన్ మరొక పర్యాటక ప్రదేశం.ఇక్కడ డబ్జన్ అడవి మధ్యలో ఒక వసంతం ఉంది.జాతీయ ఉద్యానవనం హిర్పోరా వన్యప్రాణుల అభయారణ్యం షోపియన్ జిల్లాలో ఉంది.హిమాలయాలలో సంచరించే సహా జంతువుల జాతులకు చెందిన అనేక జాతుల జంతువులకు ఇది నిలయం. ఎలుగుబంటి, నల్ల ఎలుగుబంటి, మచ్చల జింక, చిరుత, టిబెట్ తోడేలు, తాటి పునుగు, తీవ్ర ఆపదను ఎదుర్కొటున్న పీర్ పంజల్ మార్ఖోర్ లాంటి 130 రకాల పక్షులు, జంతువులు ఈ అభయారణ్యంలో ఉన్నాయి.

## ఆర్థిక వ్యవస్థ
పట్టణ జనాభాలో 89 శాతం మంది ఆపిల్ పండ్ల పంటను పండిస్తారు.ఆపిల్ పండ్ల పరిశ్రమ కాశ్మీర్ ఆర్థిక వ్యవస్థకు వెన్నెముకలాంటింది.షోపియన్ జిల్లాకు చెందిన ఆపిల్ పండ్లను భారతదేశం అంతటా ఇష్టపడతారు.షోపియన్‌ను అపిల్ పట్టణం అని కూడా అంటారు.ఆపిల్ పండ్ల పరిశ్రమ సేవారంగం జిల్లా ఆర్థిక వృద్ధికి దోహదం చేస్తుంది.

## ఇది కూడ చూడు

* హిర్పోరా వన్యప్రాణుల అభయారణ్యం
* కుల్గాం
* అనంతనాగ్

## ప్రస్తావనలు


## వెలుపలి లంకెలు
రంబాన్

రంబాన్ భారతదేశంలోని జమ్మూ కాశ్మీరు రాష్ట్రం, రంబాన్ జిల్లాలోని ఒక పట్టణం.ఇది రంబాన్ జిల్లాకు పరిపాలనా కేంద్రస్థానం.ఇది జాతీయ రహదారి -1 ఎ (ఇప్పుడు ఎన్ఎచ్-44) లో చినాబ్ లోయలోని చీనాబ్ నది ఒడ్డున ఉంది.&nbsp;జమ్మూ నుండి 150 కి.మీ.దూరంలో, శ్రీనగర్ నుండి సుమారు 150&nbsp;కి.మీ. దూరంలో ఉంది.ఇది జమ్మూ-శ్రీనగర్ జాతీయ రహదారిపై దాదాపు కేంద్ర బిందువుగా మారింది.
## చరిత్ర
సి.ఇ. బాట్స్ రాసిన ' *ది గెజిటీర్ ఆఫ్ కాశ్మీర్* ' అనే తన పుస్తకంలో, 1846లో జమ్మూ కాశ్మీర్ రాష్ట్రం ఏర్పడటానికి ముందు, చీనాబ్ నది కుడి ఒడ్డున 15 ఇళ్లతో కూడిన ఒక చిన్న గ్రామం నాష్‌బ్యాండ్ (తరువాత 'రంబాన్') అని పిలువబడింది.జమ్మూకు చెందిన రాజా గులాబ్ సింగ్ జమ్మూ కాశ్మీరుకు ప్రాంతానికి మహారాజా అయినప్పుడు,అతను రాయల్ కార్వాన్సు (రాజులు,రాణులు లేదా యాత్రికలు) కదలిక కోసం శ్రీనగర్ చేరుకోవడానికి జమ్మూ-ఉధంపూర్-బనిహాల్ మార్గాన్ని అనుసరించాడు.ఈ ప్రక్రియలో రాయల్ యాత్రికులు కోసం, రాంబన్ విడిది స్టేషనుగా హోదాను పెంచాడు.ప్రస్తుత రాంబన్ సమీపంలో ఒక పక్కా భవనం, చీనాబ్ నది దాటడానికి ఒక చెక్క వంతెనను నిర్మించాడు.సుఖ్‌దేవ్ సింగ్ చాడక్ తన ' *మహారాజా రణబీర్ సింగ్* ' పుస్తకంలో జమ్మూ నుండి శ్రీనగర్ వరకు బనిహాల్ మీదుగా ఒక బండి ప్రయాణించే రహదారి నిర్మాణానికి, రంబాన్ వద్ద చినాబ్ నదిపై వేలాడే వంతెన కోసం మహారాజా ఉత్తర్వులు జారీ చేశాడని రాశాడు.ఈ రహదారి ప్రస్తుతం జాతీయ రహదారి (ఎన్ఎచ్-44)గా మారింది.ఇప్పుడు ఇది నాలుగు వరుసల మార్గంగా మారింది. ఈ రహదారి అభివృద్ధితో, రాంబన్ హాల్టింగ్ స్టేషను చాలా అభివృద్ధి చెందింది.ఇప్పుడు దీనికి జిల్లా ప్రధాన కార్యాలయ హోదా లభించింది. 
## జనాభా
2011 భారత జనాభా లెక్కల ప్రకారం రాంబాన్ పట్టణ జనాభా 3,596,అందులో పురుషులు 1873, స్త్రీలు 1723 మంది ఉన్నారు. పట్టణ అక్షరాస్యత 82.23%.పురుషులు అక్షరాస్యత మొత్తం జనాభాలో 90.42%,స్త్రీల అక్షరాస్యత 73.5%గా ఉంది.
## గజపత్ కోట
రాంబాన్ సమీపంలోని ఒక పర్వతం పైభాగంలో గజ్‌పత్ కోట అని పిలువబడే ఒక ముఖ్యమైన కోట ఉంది. ఒకసారి షేక్ అబ్దుల్లాను ఈ కోటలో కొన్ని రోజులు జైలులో ఉంచినట్లు చెబుతారు.1825 లో గులాబ్ సింగ్ ఈ కోటలో బింబార్‌కు చెందిన రాజా సుల్తాన్ ఖాన్‌ను ఖైదు చేశారని తెలుస్తుంది.సుల్తాన్ ఖాన్ అక్కడ మరణించిన తరువాత, చందర్‌కోట్‌లో ఖననం చేయబడ్డాడు.1858 లో రాజౌరి గవర్నర్ మీన్ హతు సింగ్, మహారాజా బంధువులు అప్పటి రాష్ట్ర ప్రభుత్వానికి వ్యతిరేకంగా తిరుగుబాటు చేసి మహారాజా రణబీర్ సింగ్‌ను చంపడానికి ప్రయత్నించారు.మీన్ హతును అరెస్టు చేసి గజ్‌పత్ కోటకు తరలించారు.

## ఇది కూడ చూడు

* రాంబన్ జిల్లా
* బనిహాల్

దస్త్రం:Old Bridge over river Chenab at Ramban.jpg|alt=రాంబన్ వద్ద చెనాబ్ నదిపై పాత వంతెన|చెనాబ్ నదిపై పాత వంతెన
దస్త్రం:River Chenab Ramban.jpg|alt=రాంబన్ గుండా ప్రవహించే చెనాబ్|రాంబన్ గుండా ప్రవహించే చెనాబ్
దస్త్రం:Chenab Ramban.jpg|రాంబన్ జిల్లాలోని చెనాబ్ నది
దస్త్రం:Maitra Ramban.jpg|alt=మైత్రా రాంబన్|మైత్రా రాంబన్


## మూలాలు
వర్గం:Coordinates on Wikidata


## వెలుపలి లంకెలు
గీతా దత్

**గీతా దత్** ఒక భారతీయ నేపథ్య గాయని, శాస్త్రీయ కళాకారిణి.

## నేపధ్యము
ఈవిడ అసలు పేరు **గీతా ఘోష్ రాయ్ చౌదరి** . ప్రస్తుత బంగ్లాదేశ్ లోని ఇదిల్ పూర్ అనే గ్రామంలో ఒక జమీందారీ కుటుంబంలో 10వ సంతానంగా జన్మించింది.

## వ్యక్తిగత జీవితము
1953 లో ప్రముఖ భారతీయ నటుడు, దర్శకుడు గురుదత్ని ఈవిడ వివాహం చేసుకుంది. తర్వాత ఈమె పేరు గీతా దత్ గా మారింది.

## సినీ ప్రస్తానము
1959 లో ఈవిడ పాడిన ‘**వక్త్‌ నే కియా క్యా హసీ సితమ్‌ ... హమ్‌  రహేన హమ్‌ తుమ్‌ రహేన హమ్**‌’... అనే పాట కాగజ్ కే ఫూల్ చిత్రంలో చాలా ప్రజాదరణ పొందింది.మంచినీటి వంటి గొంతు కలిగిన ఈ గాయని లతా మంగేష్కర్‌ కంటే ముందు సురయ్యా, షంషాద్‌ బేగంల జమానాలో సూపర్‌స్టార్‌. అప్రమేయంగా పాట పాడటం ఆమెకు వచ్చు. గొంతు సవరించుకోవడం, ఈ శృతి ఎక్కువో తక్కువో అని నసగడం ఆమె ఎరగదు. కోల్‌కతా నుంచి పాటను తన జడపువ్వుగా ధరించి ముంబై చేరుకుంది. ఎన్నో పాటలను సువాసనలుగా వెదజల్లింది. అయితే ఇంకొన్నాళ్లు నిలిచి ఉండకుండా ఎండి తొందరగా రాలిపోయింది.

‘**మేరా సుందర్‌ సప్‌నా బీత్‌ గయా**’ అనేది ఆమె ‘దో భాయ్‌’ (1947) లో పాడిన చాలా పెద్ద హిట్‌ పాట. అందమైన కల గడిచిపోయిందని ఆ పల్లవికి అర్థం. అందమైన కలను కనడం అది తొందరలోనే గడిచిపోవడం గీతాదత్‌ జీవితంలో కూడా జరిగింది. ఆమె గురుదత్‌ స్టార్‌ డైరెక్టర్‌ కాక మునుపే, చిన్న స్థాయి నటుడిగా ఉండగానే అతణ్ణి ఇష్టపడి వివాహం చేసుకుంది. ఆ సమయానికి ఇండస్ట్రీలో ఆమె అధికురాలు. గురుదత్‌ ఆమెను నిజంగానే ప్రేమించాడు. వారిది ప్రేమపూర్వక జంటగా ఉంది. అతడు నట–దర్శకుడిగా, ఆమె గాయనిగా ఇండస్ట్రీలో పెద్ద ప్రభావం చూపారు.

గీతా దత్‌ ఓ.పి.నయ్యర్, ఎస్‌.డి.బర్మన్‌లతో గొప్ప పాటలు ఇచ్చింది. నయ్యర్‌ సంగీతంలో గీతా పాడిన ‘**బాబూజీ ధీరే చల్‌నా**’ (ఆర్‌ పార్‌), ‘**ఠండి హవా కాలి ఘటా**’ (మిస్టర్‌ అండ్‌ మిసెస్‌ 55), ‘**మేరా నామ్‌ చిన్‌చిన్‌చు**’ (హౌరా బ్రిడ్జ్‌) ప్రేక్షకులను అత్యంత ప్రీతిపాత్రమయ్యాయి. గీతా పాడిన ‘చిన్‌ చిన్‌ చు’తో హెలెన్‌ డాన్సింగ్‌ స్టార్‌ అయ్యింది. ఇక ఎస్‌.డి, బర్మన్‌తో గీతాది తిరుగులేని జోడి. ఆయన కోసం ఆమె పాడిన ‘**తద్‌బీర్‌ సే బిగ్‌డీ హుయీ**’ (బాజీ), ‘**జానే క్యా తూనే కహీ**’ (ప్యాసా) యాభై ఏళ్లు గడిచిపోయినా నేటికీ  శ్రొతల ఆదరణను చూరగొంటున్నాయి. ‘**ఏలో మై హారీ పియా**’ (ఆర్‌ పార్‌), ‘**జానే కహా మేరా జిగర్‌ గయా జీ**’ (మిస్టర్‌ అండ్‌ మిసెస్‌ 55), **‘పియా ఐసో జియా మే సమా గయేరే**’ (సాహిబ్‌ బీవీ ఔర్‌ గులామ్‌)... లాంటి ఎన్నో సుప్రసిద్ద పాటలని ఆలపించింది.

ఇన్ని పాటలు పాడిన ఈ సుమధుర గాయని, తన జీవిత చరమాంకంలో ఆర్థిక బాధలనుండి గట్టెక్కడానికి స్టేజీ షోలు చేయవలసి వచ్చింది.

ఆమె స్నేహితురాలు గాయని మీనా కపూర్ ఇద్దరూ ఒకే విధమైన స్వర శైలిని కలిగి ప్రసిద్ధిచెందారు.

## మరణం
భర్త గురుదత్ 1964లో మరణించాడు. అతడిది ఆత్మహత్య అని అంటారు. ఆ తర్వాత గీతా దత్‌ 1972 వరకూ జీవించి మరణించింది. మరణించేనాటికి ఆమె వయసు కేవలం 41 సంవత్సరాలు మాత్రమే.

## మూలాలు

## బయటి లంకెలు

వర్గం:1930 జననాలు
వర్గం:1972 మరణాలు
వర్గం:భారతీయ మహిళా గాయకులు
వర్గం:సుప్రసిద్ద సంగీతకారులు
వర్గం:హిందీ సినిమా నేపథ్యగాయకులు
వర్గం:భారతీయ శాస్త్రీయ సంగీతము
జెన్నిఫర్ వింగెట్

జెన్నిఫర్‌ వింగెట్‌ ఒక భారతీయ సినీ, టెలివిజన్ నటి. పలు హిందీ సుప్రసిద్ద ధారావాహికలలో నటించింది.

## వివరాలు

* ఈవిడ పుట్టింది, పెరిగింది ముంబైలోనే. తల్లి ప్రభ. గృహిణి. తండ్రి హేమంత్‌ వింగెట్‌. రిలయన్స్‌ ఇండస్ట్రీస్‌లో ఉద్యోగి. ఆమెకు ఒక అన్న మోసెస్‌ వింగెట్‌. ఇదీ జెన్నిఫర్‌ కుటుంబం. ఈవిడ చదివింది. బీకామ్‌ డిగ్రీ..
* ‘అకేలే హమ్‌ అకేలే తుమ్‌’ సినిమాతో బాలనటిగా నటనా కెరీర్ ప్రారంభం అయినా, నటిగా పరిచయమైంది మాత్రం ‘షకలక బుమ్‌ బుమ్‌’ టీవీ సీరియల్‌తో. తర్వాత ‘కుసుమ్‌’, ‘కసౌటీ జిందగీ కే’ వంటి సీరియళ్లతోనూ ప్రేక్షకులకు దగ్గరైంది. ‘దిల్‌ మిల్‌ గయే’తో ప్రాచుర్యం పొందింది. మనసుల్లో ముద్ర వేసింది మాత్రం సంజయ్‌లీలా భన్సాలీ ‘సరస్వతీచంద్ర’ సీరియల్‌లో కుముద్‌ పాత్రతో.
* ‘సరస్వతిచంద్ర’ ప్రధాన పాత్ర‌ కోసం జెన్నిఫర్‌నే మొదట ఎంపిక చేసుకున్నప్పటికీ కాంట్రాక్ట్‌ కుదరక ఆమెను తప్పించాడు సంజయ్‌లీలా. చాలా మందిని వెదికి మళ్లీ జెన్నిఫర్‌నే తీసుకున్నాడు. ఆమె తప్ప ఆ పాత్రకి ఇంకెవరూ న్యాయం చేయలేరని. అతను అనుకున్నట్టుగానే జెన్నిఫర్‌తో ఆ సీరియల్‌ పేరు పొందింది. ఆ సీరియల్‌తో జెన్నిఫర్‌ అందరి అభిమానం పొందింది.
* ‘నటి ‌ కాకపోయి ఉంటే ఎయిర్‌హోస్టెస్‌ అయ్యేదాన్ని’ అంటుంది జెన్నిఫర్‌ వింగెట్‌. 
* వెబ్‌ సిరీస్‌ ఎంట్రీ.. ‘డామేజ్డ్‌ 2’, ‘కోడ్‌ ఎమ్‌’తో. ‘ఫిర్‌ సే’ అనే వెబ్‌ మూవీలోనూ హీరోయిన్‌గా నటించింది కునాల్‌ కొహ్లీ పక్కన. అయితే ఇది 2015లో ఫీచర్‌ ఫిల్మ్‌గానే థియేటర్‌లలో విడుదల కావాల్సింది. కొన్ని కారణాల వల్ల 2018లో నేరుగా నెట్ ఫ్లిక్స్లో విడుదలైంది. 
* ఫిట్‌నెస్‌ పట్ల చాలా శ్రద్ధ జెన్నిఫర్‌కు. వ్యాయామంతోనే ఆమె రోజు, కూరగాయల జ్యూస్‌తో ఆమె డైట్‌ ప్రారంభమవుతుంది. &nbsp; 
* అభిరుచులు.. పెంపుడు కుక్కతో ఆడుకోవడం, షాపింగ్‌ చేయడం. 
* డ్రీమ్‌రోల్‌.. ‘బ్లాక్‌’ సినిమాలో రాణీ ముఖర్జీ ధరించిన పాత్ర.

## మూలాలు

వర్గం:1985 జననాలు
వర్గం:టెలివిజన్ నటీమణులు
వర్గం:హిందీ సినిమా నటీమణులు
వర్గం:జీవిస్తున్న ప్రజలు
జెపిమోర్గాన్ ఛేజ్

జెపిమోర్గాన్ ఛేజ్ అనునది ప్రపంచ ప్రసిద్ద అమెరికన్ ఆర్థిక సేవల బహుళజాతి సంస్థ.

## నేపధ్యము
జెపిమోర్గాన్ చేజ్ & కో. న్యూయార్క్ నగరంలో ప్రధాన కార్యాలయం కలిగిన ఒక అమెరికన్ బహుళజాతి పెట్టుబడి బ్యాంకు, ఆర్థిక సేవల సంస్థ. జెపిమోర్గాన్ చేజ్ అమెరికా సంయుక్త రాష్ట్రాలులో అతిపెద్ద బ్యాంకుగా ఎస్ & పి గ్లోబల్ చేత, మొత్తం ఆస్తుల ద్వారా ప్రపంచంలో ఏడవ అతిపెద్ద బ్యాంకుగా గుర్తించబడింది, ఈ సంస్థ మొత్తం 3.213 డాలర్ల ట్రిలియన్ల ఆస్తులతో ఉంది.  మార్కెట్ క్యాపిటలైజేషన్ ద్వారా ఇది ప్రపంచంలోనే అత్యంత విలువైన బ్యాంకు.  తార్వాత కాలంలో JP మోర్గాన్ చేజ్ డెలావేర్లో విలీనం చేయబడింది

"బల్జ్ బ్రాకెట్" బ్యాంకుగా, ఇది వివిధ పెట్టుబడి బ్యాంకింగ్, ఆర్థిక సేవలను అందించే ప్రధాన సంస్థ. బ్యాంక్ ఆఫ్ అమెరికా, సిటీ గ్రూప్, వెల్స్ ఫార్గోతో పాటు ఇది అమెరికా యొక్క నాలుగు పెద్ద బ్యాంకులలో ఒకటి.  జెపి మోర్గాన్ చేజ్ యూనివర్సల్ బ్యాంక్, కస్టోడియన్ బ్యాంక్ గా పరిగణించబడుతుంది. జెపి. మోర్గాన్ బ్రాండ్, పెట్టుబడి బ్యాంకింగ్, ఆస్తి నిర్వహణ, ప్రైవేట్ బ్యాంకింగ్, ప్రైవేట్ సంపద నిర్వహణ, ఖజానా సేవల విభాగాలు ఉపయోగిస్తాయి. ప్రైవేట్ బ్యాంకింగ్, ప్రైవేట్ సంపద నిర్వహణలో విశ్వసనీయ కార్యకలాపాలు జెపి మోర్గాన్ చేజ్ బ్యాంక్, ఎన్.ఎ. ఆధ్వర్యంలో జరుగుతాయి. చేజ్ బ్రాండ్ యునైటెడ్ స్టేట్స్, కెనడాలో క్రెడిట్ కార్డ్ సేవలు, యునైటెడ్ స్టేట్స్లో బ్యాంక్ రిటైల్ బ్యాంకింగ్ కార్యకలాపాలు, వాణిజ్య బ్యాంకింగ్ కోసం ఉపయోగించబడుతుంది. రిటైల్, వాణిజ్య బ్యాంకు, బ్యాంక్ కార్పొరేట్ ప్రధాన కార్యాలయాలు రెండూ ప్రస్తుతం న్యూయార్క్నగరంలోని మిడ్‌టౌన్ మాన్హాటన్ లోని 383 మాడిసన్ అవెన్యూలో ఉన్నాయి, అయితే ముందు ప్రధాన కార్యాలయ భవనం నేరుగా వీధికి అడ్డంగా 270 పార్క్ అవెన్యూ కూల్చివేయబడింది, దాని స్థానంలో కొత్త భవనం కట్టబడింది ప్రస్తుత సంస్థను మొదట కెమికల్ బ్యాంక్ అని పిలిచేవారు, ఇది చేజ్ మాన్హాటన్ ను సొంతం చేసుకున్న తరువాత సంస్థ పేరును మార్చుకుంది. ప్రస్తుత సంస్థ 2000 లో చేజ్ మాన్హాటన్ కార్పొరేషన్ జెపి. మోర్గాన్ & కోతో విలీనం అయినప్పుడు ఏర్పడింది. 2020 అక్టోబరు లో, JP మోర్గాన్ చేజ్ 2050 నాటికి కార్బన్ న్యూట్రాలిటీని సాధించడానికి పని చేయడం ప్రారంభించినట్లు ప్రకటించింది. 

2020 నాటికి, బ్యాంక్ యొక్క ఆస్తి నిర్వహణ విభాగం నిర్వహణలో US $ 3.37 ట్రిలియన్ ఆస్తులను కలిగి ఉంది, అయితే దాని పెట్టుబడి, కార్పొరేట్ బ్యాంక్ ఆర్మ్ US $ 27.447 ట్రిలియన్ ఆస్తులను అదుపులో కలిగి ఉంది.  నిర్వహణలో US $ 45.0 బిలియన్ల ఆస్తుల వద్ద, జెపిమోర్గాన్ చేజ్ యొక్క హెడ్జ్ ఫండ్ యూనిట్ ప్రపంచంలో మూడవ అతిపెద్ద హెడ్జ్ ఫండ్

## చరిత్ర
ప్రస్తుతం ఉన్న సంస్థ స్వరూపము అనేక సంస్థల విలీనం తర్వాత ఏర్పడినది. ఈ సంస్థకు దాదాపు 200 సంవత్సరాల సుదీర్ఘ అనుభవం ఉన్నది

## మనదేశంలో కార్యకలాపాలు
ఈ సంస్థ యొక్క శాఖలు మనదేశంలో ముంబై, బెంగుళూరు నగరాలలో ఉన్నాయి. ఈ సంస్థ యొక్క కంప్యూటర్ సాఫ్ట్‌వేర్ సేవల కార్యాలయాలు పెద్ద ఎత్తున ముంబై, బెంగుళూరు, హైదరాబాదు నగరాలలో విస్తరించి వేలాది భారతీయ నిపుణులకు ఉద్యోగ అవకాశాలు కల్పిస్తున్నాయి.

thumb|2008 కంటే ముందు ఉన్న సంస్థ లోగొ
thumb|2008 నుండి మారిన సంస్థ లోగో

## మూలాలు

వర్గం:బహుళజాతి కంపెనీలు
వర్గం:బ్యాంకింగ్ సంస్థలు
వర్గం:బ్యాంకింగ్
వర్గం:అమెరికా సంయుక్త రాష్ట్రాల్లో ప్రైవేట్ యాజమాన్య కంపెనీలు
బారాబంకీ

బారాబంకీ ఉత్తర ప్రదేశ్ రాష్ట్రం లోని పట్టణం, బారాబంకీ జిల్లాకు ముఖ్య పట్టణం. ఇది రాష్ట్ర రాజధాని లక్నోకు తూర్పుగా సుమారు 30&nbsp;కి.మీ. దూరంలో ఉంది.

## జనాభా వివరాలు
2011 జనగణన ప్రకారం, బారాబంకీ పట్టణ సముదాయం జనాభా 1,46,831. ఇందులో 77,766 మంది పురుషులు, 69,065 మంది మహిళలు. పట్టణంలో అక్షరాస్యత 81.85%. 

బారాబంకీ జిల్లాను భారత ప్రభుత్వం, "మైనారిటీ ప్రజలు ఎక్కువగా ఉన్న జిల్లా"గా వర్గీకరించింది  బారాబంకీ నగరాన్ని ముస్లిం మెజారిటీ పట్టణంగా వర్గీకరించారు. 

## శీతోష్ణస్థితి
బారాబంకీలో ఉష్ణమండల సవానా శీతోష్ణస్థితి (కొప్పెన్ Aw) ఉంది. ఉష్ణమండల సామీప్యత కారణంగా ఇక్కడ వేసవికాలం చాలా వేడిగా ఉంటుంది. వేసవిలో ఉష్ణోగ్రతలు 40 నుండి 45oC వరకు పెరుగుతాయి. ఋతుపవనాలు జూన్ మధ్య నుండి సెప్టెంబరు మధ్య వరకు ఉంటాయి. ఉష్ణమండల వాతావరణం ఉన్నందున శీతాకాలం ఒక మాదిరి చలి ఉంటుంది.. శీతాకాలంలో పగటి ఉష్ణోగ్రత 26 నుండి 29 oC వరకు ఉంటూ, రాత్రి ఉష్ణోగ్రత 11 oC వరకు పడిపోతుంది.

## పట్టణ ప్రముఖులు

* మొహసినా కిద్వాయి, రాజకీయవేత్త
* రఫీ అహ్మద్ కిద్వాయి, రాజకీయవేత్త
* నసీరుద్దీన్ షా, సినీ నటుడు
* కెడి సింగ్, హాకీ ఆటగాడు
* బేణీ ప్రసాద్ వర్మ, రాజకీయవేత్త, పార్లమెంటు సభ్యుడు
* సౌరభ్ సింగ్, క్రికెటర్

## మూలాలు

వర్గం:Coordinates on Wikidata
వర్గం:ఉత్తర ప్రదేశ్ నగరాలు, పట్టణాలు
బాందా

**బాందా** ఉత్తర ప్రదేశ్ రాష్ట్రంలో, బుందేల్‌ఖండ్ ప్రాంతంలో, యమునా నదికి దక్షిణాన ఉన్న పట్టణం. ఇది బాందా జిల్లా ముఖ్య పట్టణం కూడా. ఇది బుందేల్‌ఖండ్ ప్రాతంలో తూర్పు కొసన ఉన్న జిల్లా.

బాందా నుండి ముఖ్యమైన పట్టణాలు నగరాలకు రైలు, రోడ్డు మార్గాలున్నాయి. ఈ పట్టణం కేన్ నది కుడి ఒడ్డున, అలహాబాద్‌కు నైరుతి దిశలో 95 కి.మీ.దూరంలో ఉంది. బాందా బ్రిటిష్ పరిపాలనలో యునైటెడ్ ప్రావిన్స్‌లోని అలహాబాద్ విభాగంలో ఒక ముఖ్యమైన పట్టణంగా ఉండేది. 1901 లో పట్టణ జనాభా 22,565. గతంలో ఇక్కడ సైనిక కంటోన్మెంటుండేది. పట్టణ పరిపాలనను మునిసిపల్ బోర్డు నిర్వహిస్తుంది.

## జనాభా వివరాలు
2011 భారత జనాభా లెక్కల ప్రకారం, బాందా జనాభా 1,54,428, వీరిలో పురుషులు 82,116, మహిళలు 72,312. ఆరేళ్ళ లోపు పిల్లలు 18,621. బాందాలో మొత్తం అక్షరాస్యుల సంఖ్య 1,11,432, ఇది జనాభాలో 72.16%, పురుషుల్లో 77.4% అక్షరాస్యత ఉండగా, స్త్రీలలో 66.2%గా ఉంది. బాందాలో ఏడేళ్ళకు పైబడిన వారిలో అక్షరాస్యత 82.1%. ఇందులో పురుషుల అక్షరాస్యత రేటు 87.9% స్త్రీ అక్షరాస్యత రేటు 75.4%. లింగ నిష్పత్తి 881. షెడ్యూల్డ్ కులాల జనాభా 18,539, షెడ్యూల్డ్ తెగల జనాభా 17. 2011 నాటికి పట్టణంలో 27,987 గృహాలు ఉన్నాయి.

## చరిత్ర
షంషేర్ బహదూర్ I (కృష్ణారావు) బాందా రాజ్యానికి మరాఠా పాలకుడు. అతను బాజీరావ్ I, మస్తానీల కుమారుడు. తన తండ్రి ఆధిపత్యంలో ఉన్న బాందా, కల్పిలో కొంత భాగాన్ని అతడు పొందాడు. 1761 లో, మరాఠాలు, ఆఫ్ఘన్లకు మధ్య జరిగిన మూడవ పానిపట్టు యుద్ధంలో అతను, అతని సైన్యం (పేష్వాతో కలిసి పోరాడారు) పాల్గొన్నారు. అతను ఆ యుద్ధంలో గాయపడి, కొన్ని రోజుల తరువాత డీగ్ వద్ద మరణించాడు. షంషేర్ వారసుడు అలీ బహదూర్ (కృష్ణ సింగ్) బుందేల్‌ఖండ్‌లోని పెద్ద భాగంపై తన అధికారాన్ని స్థాపించుకున్నాడు. బాందాలో పేష్వాకు సుబేదారయ్యాడు. షంషేర్ బహదూర్ వారసులు మరాఠా రాజ్యం పట్ల తమ విధేయతను కొనసాగించారు. అతని మనవడు, షంషేర్ బహదూర్ II, 1803 నాటి ఆంగ్లో-మరాఠా యుద్ధంలో ఆంగ్లేయులతో పోరాడాడు.

బుందేల్‌ఖండ్ కేసరి, దేవాన్ శత్రుఘ్న సింగ్ & రాణి రాజేంద్ర కుమారి నాయకత్వంలో బాందా ప్రాంతం భారత స్వాతంత్ర్య పోరాటంలో పాల్గొంది.

## రవాణా

### రోడ్డు రవాణా
టాక్సీలు, సైకిల్ రిక్షాలు, ఆటో రిక్షాలు నగరంలో అందుబాటులో ఉన్న బహుళ రవాణా మార్గాలు. జాతీయ రహదారి 76 బాందా గుండా వెళుతుంది. ఇది పట్టణాన్ని ఝాన్సీ, అలహాబాద్ లతో కలుపుతుంది. రాష్ట్ర రహదారి 92, బాందాను ఫతేపూర్తో కలుపుతుంది. రాష్ట్ర రహదారి 76 అలహాబాద్‌తోటి, జాతీయ రహదారి 86 కాన్పూర్‌తోటీ కలుపుతుంది. సుదూర సేవలే కాకుండా, రాష్ట్రంలోని సమీప ప్రదేశాలకు పట్టణం అనేక బస్సు సేవలు ఉన్నాయి. కాన్పూర్, అలహాబాద్, ఢిల్లీ, సాగర్, లక్నో, ఝాన్సీ, ఖజురహో మొదలైన పట్టణాలకు రోజువారీ బస్సులు చాలా ఉన్నాయి. రోడ్ బారా గాలౌలి, పైలాని రోడ్ ద్వారా కాన్పూర్ చేరుకోవచ్చు.

బాందా రైల్వే స్టేషన్, ఉత్తర మధ్య రైల్వే జోన్, ఝాన్సీ రైల్వే డివిజన్ పరిధిలో ఉంది. కోల్‌కతా, ఢిల్లీ, ముంబై, లక్నో, భోపాల్, బిలాస్‌పూర్, గ్వాలియర్, జబల్పూర్, రాయ్‌పూర్, వారణాసి, ఆగ్రా వంటి అన్ని ప్రధాన నగరాలకు ఇక్కడి నుండి రైళ్ళున్నాయి.

## మూలాలు

## వెలుపలి లంకెలు

వర్గం:All articles containing potentially dated statements
వర్గం:Articles containing potentially dated statements from 2001
వర్గం:Coordinates on Wikidata
వర్గం:ఉత్తర ప్రదేశ్ నగరాలు, పట్టణాలు
బహ్‌రైచ్

**బహ్‌రైచ్** ఉత్తర ప్రదేశ్ రాష్ట్రం లోని పట్టణం, బహ్‌రైచ్ జిల్లా ముఖ్య పట్టణం. ఘఘారా నదికి ఉపనది అయిన సరయూ నది ఒడ్డున ఈ పట్టణం ఉంది. ఉన్న ఇది రాష్ట్ర రాజధాని లక్నోకు ఈశాన్యంగా 125 కి.మీ. దూరంలో ఉంది. బారాబంకి, గోండా, బల్రాంపూర్, లఖింపూర్ ఖేరి, శ్రావస్తి, సీతాపూర్ జిల్లాలు బహ్‌రైచ్‌ జిల్లాకు సరిహద్దులుగా ఉన్నాయి. పట్టణ పరిపాలనను పురపాలక సంఘం నిర్వహిస్తుంది .

## భౌగోళికం, శీతోష్ణస్థితి
బహ్‌రైచ్ సముద్ర మట్టం నుండి 126 కి.మీ. ఎత్తున ఉంది. బహ్‌రైచ్‌లో వేడి, తేమలతో కూడిన ఉపఉష్ణమండల వాతావరణం ఉంటుంది. ఏప్రిల్ నుండి జూలై వరకు వేసవి కాలం ఉంటుంది. జూలై నుండి సెప్టెంబరు మధ్య వరకు ఉండే వర్షాకాలంలో నైరుతి రుతుపవనాల వలన వర్షం కురుస్తుంది. అప్పుడప్పుడు జనవరిలో కూడా వర్షం పడుతుంది. శీతాకాలంలో గరిష్ఠ ఉష్ణోగ్రత 25&nbsp;°C, కనిష్ఠం -1 నుండి 7&nbsp;°C వరకు ఉంటుంది. పొగమంచు డిసెంబరు చివరి నుండి జనవరి చివరి వరకు ఉంటుంది.. వేసవిలో ఉష్ణోగ్రతలు 40 నుండి 47&nbsp;°C వరకు వెళ్తాయి. సగటు వార్షిక వర్షపాతం 1900 మి.మీ. ఉంటుంది 

## జనాభా
2011 భారత జనాభా లెక్కల ప్రకారం, బహ్‌రైచ్ మొత్తం జనాభా 1,86,223, వీరిలో 97,653 మంది పురుషులు, 88,570 మంది మహిళలు ఉన్నారు. 0 నుండి 6 సంవత్సరాల వయస్సు గల జనాభా 24,097. బహ్‌రైచ్‌లో మొత్తం అక్షరాస్యుల సంఖ్య 119,564, ఇది జనాభాలో 64.2%, పురుషులలో అక్షరాస్యత 66.5%, స్త్రీలలో అక్షరాస్యత 61.7%. బహ్‌రైచ్ జనాభాలో ఏడేళ్ళ పైబడిన వారిలో అక్షరాస్యత 73.7%, ఇందులో పురుషుల అక్షరాస్యత 76.4%, స్త్రీ అక్షరాస్యత 70.8%. షెడ్యూల్డ్ కులాల జనాభా 9,584 కాగా, షెడ్యూల్డ్ తెగల జనాభా 170. 2011 లో బహ్‌రైచ్‌లో 30,460 గృహాలు ఉన్నాయి.

## రవాణా

### రోడ్లు
బహ్‌రైచ్ నుండి ఇతర ప్రాంతాలకు రోడ్డు సౌకర్యాలున్నాయి. ప్రభుత్వ, ప్రైవేటు రవాణా సంస్థలు పట్టణం నుండి లక్నో, కాన్పూర్, అలహాబాద్, వారణాసి, బరేలీ, హరిద్వార్, ఢిల్లీ, జైపూర్ బలరామ్పూర్, గోండా, బారాబంకి, ప్రతాప్గఢ్, సిమ్లా, మథుర, ఝాన్సీ, జౌన్పూర్, గోరఖ్పూర్, వారణాసి, శ్రావస్తి, ఆగ్రా వంటి పలు ప్రదేశాలకు బస్సులు నడుపుతున్నాయి. లక్నోకు ప్రతి 15 నిమిషాలకు ఒక బస్సు నడుస్తుంది. జాతీయ రహదారి 927 పట్టణం నుండి బారాబంకీకి, రాష్ట్ర రాజధాని లక్నోకు వెళ్తుంది .

### రైల్వేలు
బహ్‌రైచ్ రైల్వే స్టేషన్ ఉత్తర ప్రదేశ్ లోని బహ్‌రైచ్ జిల్లాలో ఒక ప్రధాన రైల్వే స్టేషన్. దీని కోడ్ *BRK* . ఈ స్టేషన్‌లో రెండు బ్రాడ్ గేజ్ ప్లాట్‌ఫారాలు, ఒక మీటర్ గేజ్ ప్లాట్‌ఫారము ఉన్నాయి.

## మూలాలు

వర్గం:Coordinates on Wikidata
వర్గం:ఉత్తర ప్రదేశ్ నగరాలు, పట్టణాలు
బాగ్‌పత్

**బాగ్‌పత్** ఉత్తర ప్రదేశ్‌లోని పట్టణం. ఇది బాగ్‌పత్ జిల్లా ముఖ్య పట్టణం. ఇది జాతీయ రాజధాని ప్రాంతంలో భాగం. 

నగరానికి అసలు పేరు పురాణాల్లో పేర్కొన్న *వ్యాఘ్రప్రస్థం*. పెద్ద సంఖ్యలో పులులుండే ప్రాంతం కాబట్టి దీనికి ఆ పేరు వచ్చిందని ప్రతీతి.  *[[మహాభారతం|మహాభారతంలో]]* కూడా దీన్ని *వ్యాఘ్రప్రస్థం* అని ప్రస్తావించారు. భారత యుద్ధాన్ని నివారించడానికి, పాండవుల తరపున కృష్ణుడు కోరిన ఐదు గ్రామాలలో ఇది ఒకటి. 

మొఘలుల కాలంలో, నగరం లోని ఉద్యానవనాలను సూచిస్తూ దీనికి *బాగ్‌పత్* (బాగ్ అంటే హిందూస్థానీలో తోట అని అర్థం) అని పేరు పెట్టారు. 

## భౌగోళికం
బాగ్‌పత్ పశ్చిమ ఉత్తరప్రదేశ్‌లో, యమునా నది తూర్పు ఒడ్డున ఉంది. ఇది ఢిల్లీ నుండి ఈశాన్యంగా 40 కి.మీ. మీరట్ నుండి పశ్చిమంగా 52 కి.మీ. దూరంలో, ఢిల్లీ- సహారన్‌పూర్ రహదారిపై ఉంది. బాగ్‌పత్ జిల్లాకు ఉత్తరాన షామ్లీ, ముజఫర్‌నగర్ జిల్లాలు, తూర్పున మీరట్ జిల్లా, దక్షిణాన ఘాజియాబాద్ జిల్లా, పశ్చిమాన యమునకు ఆవల, ఢిల్లీ, హర్యానా లోని సోనీపత్ జిల్లాలు ఉన్నాయి. 

## జనాభా
2011 భారత జనగణన ప్రకారం, బాగ్‌పత్‌లోని 7880 గృహాల్లో 50,310 జనాభా ఉంది, అందులో 26,435 మంది పురుషులు, 23,875 మంది మహిళలు. 8,781 మంది ఆరేళ్ళ లోపు పిల్లలున్నారు. బాగ్‌పత్‌లో అక్షరాస్యత రేటు 50.7%, పురుషుల అక్షరాస్యత 56.9%, స్త్రీ అక్షరాస్యత 43.8%. బాగ్‌పత్ లో ఏడేళ్ళకు పైబడీన వయసున వారిలో అక్షరాస్యత 61.43% కాగా, ఇందులో పురుషుల్లో అక్షరాస్యత 68.9%, స్త్రీలలో 53.1% ఉంది. షెడ్యూల్డ్ కులాల జనాభా 2,337.

## ప్రముఖ వ్యక్తులు

* సత్యపాల్ మాలిక్, రాజకీయ నాయకుడు

## మూలాలు

వర్గం:Coordinates on Wikidata
వర్గం:ఉత్తర ప్రదేశ్ నగరాలు, పట్టణాలు
బలియా

**బలియా** ఉత్తర ప్రదేశ్‌ లోని పట్టణం, బలియా జిల్లాకు ముఖ్య పట్టణం. పట్టణ పరిపాలనను మునిసిపల్ బోర్డు ఉన్న నిర్వహిస్తుంది. నగరపు తూర్పు సరిహద్దు గంగా, ఘాఘరా నదుల సంగమం వద్ద ఉంది. బలియా వారణాసి నుండి తూర్పున 140 కి.మీ., రాష్ట్ర రాజధాని లక్నో నుండి 380 కి.మీ. దూరంలో ఉంది. పట్టణంలో జయప్రకాష్ నారాయణ్ పక్షుల అభయారణ్యం ఉంది.

## భౌగోళికం
**బలియా** జిల్లా ఉత్తర ప్రదేశ్ రాష్ట్రపు తూర్పు భాగంలో, బీహార్ రాష్ట్ర సరిహద్దున ఉంది. ఇది గంగా ఘఘ్రా నదుల సంగమ స్థలం నుండి పశ్చిమంగా వ్యాపించింది. బలియా పట్టణం 25°45'37.4" ఉత్తర అక్షాంశం, 84°08'49.4" తూర్పు రేఖాంశం వద్ద ఉంది.

## శీతోష్ణస్థితి

## జనాభా
1901 లో, బలియా జనాభా 15,278. 2001 భారత జనాభా లెక్కల ప్రకారం,  ఇది 1,02,226. జనాభాలో పురుషులు 54%, మహిళలు 46%. బలియా సగటు అక్షరాస్యత రేటు 65%, ఇది జాతీయ సగటు 59.5% కంటే ఎక్కువ. 58% మంది పురుషులు 42% మంది మహిళలు అక్షరాస్యులు. జనాభాలో 11% మంది ఆరు సంవత్సరాల కంటే తక్కువ వయస్సు ఉన్నవారు.

2011 భారత జనాభా లెక్కల ప్రకారం, బలియా జనాభా 1,04,424, వీరిలో 55,459 మంది పురుషులు, 48,965 మంది స్త్రీలు. లింగ నిష్పత్తి 1000 పురుషులకు 883 మంది ఉన్నారు. 6 సంవత్సరాల లోపు వయస్సు గల వారి జనాభా 11,623. బలియాలో మొత్తం అక్షరాస్యుల సంఖ్య 77,331, ఇది జనాభాలో 74.1%, పురుషులలో అక్షరాస్యత 78.0% కాగా, స్త్రీలలో అక్షరాస్యత 69.5%. బలియాలో ఏడేళ్ళ పైబడిన వారిలో అక్షరాస్యత 83.3% కాగా, వారిలో పురుషుల అక్షరాస్యత రేటు 88.0%, స్త్రీ అక్షరాస్యత రేటు 78.0%. షెడ్యూల్డ్ కులాల జనాభా 8,703 షెడ్యూల్డ్ తెగల జనాభా 3,942. 2011 లో బలియాలో 15,772 గృహాలు ఉన్నాయి.

2 రాజధాని ఎక్స్‌ప్రెస్‌లతో సహా రోజూ అనేక రైళ్ళు బలియా రైల్వే స్టేషన్ గుండా వెళ్తాయి. ఢిల్లీ, ముంబై, కోల్‌కతాతో పాటు లక్నో, కాన్పూర్, ఆగ్రా, వారణాసి, అలహాబాద్‌లకు వెళ్ళే రైళ్ళు ఈ స్టేషను గుండా వెళ్తాయి

బలియా నుండి రాష్ట్ర రాజధాని లక్నో, వారణాసి, గోరఖ్పూర్, కాన్పూర్, ఆగ్రా, వారణాసి, అలహాబాద్ నగరాలకు రోడ్డు మార్గ సౌకర్యం ఉంది. రాష్ట్ర రవాణా సంస్థ నడిపే బస్సులు ఇక్కడి ప్రజలకు ప్రధానమైన ప్రయాణ సౌకర్యం.

## దాద్రి మేళా (పశువుల ఉత్సవం/సంత)
భారతదేశంలో అతిపెద్ద పశువుల ఉత్సవమైన దాద్రి మేళా బలియా నుండి 5 కి.మీ. దూరంలో జాతీయ రహదారి 31 కి దగ్గరలో జరుగుతుంది. కార్తీక పౌర్ణమి నాడు గంగా నదిలో ప్రజలు పవిత్ర స్నానం చేసి, ఈ ఉత్సవంలో పాల్గొంటారు. భృగు మహర్షి శిష్యుడైన దర్దార్ ముని గౌరవార్థం ఏటా ఈ ఉత్సవం జరుపుతారు.

నెల రోజుల పాటు జరిగే ఈ ఉత్సవాన్ని రెండు దశల్లో నిర్వహిస్తారు. మొదటి దశ కార్తీకపౌర్ణమికి పది రోజుల ముందు ప్రారంభమవుతుంది. ఈ సమయంలో వ్యాపారులు భారతదేశం అంతటి నుండి అనేక జాతుల పశువులను అమ్మకం కోసం తీసుకువస్తారు. కార్తీక పౌర్ణమి నాడు, ఆ తరువాత, వివిధ సాంస్కృతిక కార్యక్రమాలు నిర్వహిస్తారు. ఆ తరువాతి పక్షం రోజుల పాటు వివిధ వస్తువులను అమ్మే అనేక తాత్కాలిక దుకాణాలను ఇక్కడ నిర్వహిస్తారు.

## మూలాలు

వర్గం:Coordinates on Wikidata
వర్గం:ఉత్తర ప్రదేశ్ నగరాలు, పట్టణాలు
ఔరైయా

**ఔరైయా** ఉత్తర ప్రదేశ్ రాష్ట్రంలోని పట్తణం. ఇది ఔరైయా జిల్లాకు ముఖ్య పట్టణం. జాతీయ రహదారి 19 పట్టణం గుండా వెళుతుంది. ఫాఫండ్ రైల్వే స్టేషను, ఇక్కడికి సమీపం లోని రైల్వే స్టేషన్.

1997 సెప్టెంబరు 17 న, ఎటావా జిల్లా నుండి ఔరైయా, బిధునా అనే రెండు తహసీళ్ళను వేరుచేసి, ఔరైయా జిల్లాను ఏర్పాటు చేసారు. కొత్త జిల్లాకు ముఖ్య పట్టణం ఔరైయా. ఇది జాతీయ రహదారి 19 (మొఘల్ రోడ్) పై, ఎటావా నగరానికి తూర్పున 64 కి.మీ. దూరంలో, కాన్పూర్ కు పశ్చిమాన 105&nbsp;కి.మీ.దూరంలో ఉంది.

## భౌగోళికం
ఔరైయా ఉత్తర ప్రదేశ్‌కు నైరుతి భాగంలో 26 ° 47" ఉత్తర అక్షాంశం, 79° 52" తూర్పు రేఖాంశం వద్ద ఉంది. కాన్పూర్ డివిజన్లో ఐరైయా జిల్లా ఒక భాగం. జిల్లాకు ఉత్తరాన కన్నౌజ్ జిల్లా, పశ్చిమ సరిహద్దున ఎటావా జిల్లా, గ్వాలియర్ జిల్లాలు ఉన్నాయి. తూర్పు సరిహద్దున కాన్పూర్ దేహత్, దక్షిణాన జలౌన్ జిల్లాలు ఉన్నాయి.

## జనాభా వివరాలు
2011 భారత జనాభా లెక్కల ప్రకారం,  ఔరైయా జనాభా 87,736. జనాభాలో పురుషులు 53%, స్త్రీలు 47%. ఔరైయా అక్షరాస్యత 87.25%, ఇది జాతీయ సగటు, 74.37% కంటే ఎక్కువ. అక్షరాస్యుల్లో 90.88% మంది పురుషులు, 83.23% మంది స్త్రీలు. జనాభాలో 12.16% మంది 6 సంవత్సరాల లోపు పిల్లలు.

## రవాణా సౌకర్యాలు
20కిమీ. దూరంలో ఉన్న డిబియాపూర్ వద్ద ఉన్న ఫాఫండ్, ఇక్కడికి సమీపంలో ఉన్న రైల్వే స్టేషను.. ఈ స్టేషన్ అలహాబాద్ రైల్వే డివిజన్ పరిధిలోకి వస్తుంది. ఈ స్టేషనుకు పశ్చిమాన ఎటావా జంక్షన్ రైల్వే స్టేషన్, తూర్పున కాన్పూర్ సెంట్రల్ రైల్వే స్టేషన్లు ఇరువైపులా ఉన్న పెద్ద స్టేషన్లు.

## మూలాలు

వర్గం:Coordinates on Wikidata
వర్గం:ఉత్తర ప్రదేశ్ నగరాలు, పట్టణాలు
అమ్రోహా

**అమ్రోహా** ఉత్తర ప్రదేశ్ రాష్ట్రంలోని పట్టణం. ఇది అమ్రోహా జిల్లాకు ముఖ్య పట్టణం. ఇది మొరాదాబాద్‌కు వాయవ్యంగా, సోట్ నదికి సమీపంలో ఉంది. ఇది ఢిల్లీ నుండి 130 కి.మీ. దూరంలో ఉంది. ఇక్కడి శీతోష్ణస్థితి చాలావరకు ఢిల్లీని పోలి ఉంటుంది. నగరాన్ని ప్రదేశాలుగా, బ్లాక్‌లుగా విభజించారు. అమ్రోహా శీతోష్ణస్థితి హిమాలయాల పాదాల వద్ద ఉన్న పశ్చిమ ఉత్తర ప్రదేశ్ లోని ఇతర ప్రాంతాల మాదిరిగానే, వేసవిలో వేడిగాను, శీతాకాలంలో పొడిగా చల్లగానూ ఉంటుంది.

2011 జనాభా లెక్కల ప్రకారం, అమ్రోహా జనాభా 1,98,471. ఆరేళ్ళ లోపు పిల్లల జనాభా 28,323. ఇది, అమ్రోహా (ఎన్‌పిపి) మొత్తం జనాభాలో 14.27%. స్త్రీ పురుష లింగనిష్పత్తి 925. రాష్ట్ర సగటు 912 తో పోలిస్తే ఇది మెరుగ్గా ఉంటుంది. అంతేకాకుండా, పిల్లల్లో లింగనిష్పత్తి ఉత్తర ప్రదేశ్ రాష్ట్ర సగటు 902 తో పోలిస్తే అమ్రోహా 950 తో మెరుగ్గా ఉంది. అమ్రోహాలో మొత్తం అక్షరాస్యుల సంఖ్య 1,98,471, ఇది జనాభాలో 53.5%, పురుషుల్లో అక్షరాస్యత 57.2%, స్త్రీలలో అక్షరాస్యత 49.3%. అమ్రోహాలో ఏడేళ్ళ పైబడిన వారిలో అక్షరాస్యత 62.4% కాగా, ఇందులో పురుషుల అక్షరాస్యత రేటు 66.7% స్త్రీల అక్షరాస్యత రేటు 57.6%. షెడ్యూల్డ్ కులాల జనాభా 12,039, షెడ్యూల్డ్ తెగల జనాభా 14. 2011 లో అమ్రోహాలో 33,903 గృహాలున్నాయి. 

## ఆర్థిక వ్యవస్థ
మామిడి పండ్ల ఉత్పత్తికి అమ్రోహా ప్రసిద్ధి.  ఈ ప్రాంతంలో పత్తి పండడం చేత అమ్రోహాలో వస్త్ర పరిశ్రమ కూడా వర్ధిల్లింది. చిన్న తరహా నేత పరిశ్రమలు, చేతి మగ్గాలు, కుండల తయారీ, చక్కెర కర్మాగారాలు ఉన్నాయి. కార్పెట్ తయారీ, చెక్క హస్తకళలు, ధోలక్ తయారీకి కూడా అమ్రోహా ప్రసిద్ధి.

## రవాణా సౌకర్యాలు
అమ్రోహా, న్యూ ఢిల్లీ-లక్నో నాలుగు వరుసల జాతీయ రహదారి 24 నుండి 5 కి.మీ. దూరంలో ఉంది. అమ్రోహా నుండి ఢిల్లీకి చక్కటి రైలు, రోడ్డు సౌకర్యాలున్నాయి. అమ్రోహా రైల్వే స్టేషను, ఔధ్, రోహిల్‌ఖండ్ రైల్వే నిర్మించిన ఢిల్లో-మొరాదాబాద్ మార్గంలో కోల్‌కతాకు 868 మైళ్ల దూరంలో ఉంది. అన్ని ప్యాసింజర్ రైళ్లు, చాలా ఎక్స్‌ప్రెస్ రైళ్లూ ఇక్కడ ఆగుతాయి. 

## మూలాలు

వర్గం:Coordinates on Wikidata
వర్గం:ఉత్తర ప్రదేశ్ నగరాలు, పట్టణాలు
గౌరీగంజ్

**గౌరీగంజ్** ఉత్తర ప్రదేశ్ లోని పట్టణం. ఫైజాబాద్ డివిజన్ పరిధిలో ఉన్న అమేఠీ జిల్లాకు ఇది ముఖ్య పట్టణం. ఇది ఉత్తర ప్రదేశ్‌ తూర్పు భాగాన, రాజధాని లక్నో నుండి సుమారు 126 కి.మీ. దూరంలో ఉంది. 2010 జూలైకి ముందు గౌరీగంజ్, సుల్తాన్పూర్ జిల్లాలో భాగంగా ఉండేది. గౌరీగంజ్, అమేఠీ, జైస్, జగదీస్పూర్, సలోన్ మొదలైనవాటిని తీసుకొని "చత్రపతి సాహూజీ మహారాజ్ నగర్" అనే పేరుతో కొత్త జిల్లాను ఏర్పాటు చేశారు. తరువాత దీనికి గౌరీగంజ్ జిల్లా అని, ఆ తరువాత అమేఠీ జిల్లా అనీ పేరు మార్చారు. 

గౌరీగంజ్ లక్నో, హరిద్వార్, ఢిల్లీ, కాన్పూర్, అలహాబాద్, వారణాసి, హౌరా, డెహ్రాడూన్, అంబాలా, అమృత్సర్ వంటి పెద్ద నగరాలకు రైళ్ళు నడుస్తున్నాయి. ఇది పారిశ్రామిక ప్రాంతం. ఇక్కడ బాగా అభివృద్ధి చెందిన మార్కెట్‌ ఉంది. ఈ మార్కెట్‌ను అమేఠీకి చెందిన రాజా మధో సింగ్ నిర్మించారు. ఇది జిల్లాలో ముఖ్యమైన ధాన్యం మార్కెట్లలో ఒకటి. రామ్‌లీలా మైదానానికి సమీపంలో ఒక మసీదుతో పాటు శివాలయం, రామాలయం ఉన్నాయి. రాష్ట్ర రహదారి 34, జాతీయ రహదారి 128 లు గౌరీగంజ్ గుండా వెళ్తాయి. సమీప నగరాలు సుల్తాన్పూర్, రాయ్‌బరేలీ, ఫైజాబాద్ . 

విభిన్న కులాలు, మతాల ప్రజలు ఇక్కడ నివసిస్తున్నారు. గౌరీగంజ్‌లో చాలా చల్లని, పొడి శీతాకాలాలు, వేడి, తేమతో కూడిన వేసవికాలాలతో వెచ్చని ఉప ఉష్ణమండల వాతావరణం ఉంటుంది. 

పట్టణ జనాభా 3,26,723, వీరిలో 1,65,284 మంది పురుషులు, 1.61,439 మంది మహిళలు. ఇక్కడ 56,787 గృహాలున్నాయి. గౌరీగంజ్ టెలిఫోన్ కోడ్ 05368.

## వాతావరణం
డిసెంబరు నుండి ఫిబ్రవరి మధ్య వరకు ఉండే శీతాకాలంలో గౌరీగంజ్, చాలా చల్లగా పొడిగా ఉంటుంది. ఏప్రిల్ నుండి జూన్ మధ్య వరకు ఉండే వేసవిలో పొడిగా, వేడిగా ఉంటుంది. తీవ్రమైన శీతాకాలంలో, గరిష్ఠ ఉష్ణోగ్రత 12 డిగ్రీల సెల్సియస్, కనిష్ఠ ఉష్ణోగ్రత 3 నుండి 4 డిగ్రీల సెల్సియస్ వరకు పడిపోతుంది. డిసెంబరు చివరి నుండి జనవరి చివరి వరకు పొగమంచు చాలా సాధారణం. వేసవిలో ఉష్ణోగ్రతలు 40 నుండి 45 డిగ్రీల సెల్సియస్ వరకు వెళ్తాయి. 

గౌరీగంజ్‌లో ఉష్ణమండల తడి, పొడి శీతోష్ణస్థితి ఉంటుంది. సగటు ఉష్ణోగ్రతలు 20, 28 °C మధ్య ఉంటాయి&nbsp; గౌరీగంజ్‌లో వేసవి, రుతుపవనాలు, తేలికపాటి శరదృతువు అనే మూడు విభిన్న ఋతువు లుంటాయి. వేసవి మార్చి నుండి మే వరకు ఉంటుంది, గరిష్ఠ ఉష్ణోగ్రతలు 30 నుండి 45 °C వరకు ఉంటాయి.&nbsp;మే వరకు వేసవి కాలం ముగియకపోయినా, నగరంలో మే నెలలో భారీ ఉరుములు వస్తాయి. తేమ ఎక్కువగా ఉంటుంది. వర్షాకాలం జూన్ మధ్య నుండి సెప్టెంబరు మధ్య వరకు ఉంటుంది. సగటు వర్షపాతం 722 మి.మీ. గౌరీగంజ్, ఎత్తున ఉండడం వలన వేసవిలో కూడా రాత్రులు చల్లగానే ఉంటాయి. ఇప్పటివరకు నమోదైన అత్యధిక ఉష్ణోగ్రత 48.3&nbsp;°C. ఋతుపవనాలు జూన్ నుండి అక్టోబరు వరకు ఉంటాయి, మితమైన వర్షపాతం, 10 నుండి 28 °C వరకు ఉష్ణోగ్రతలు ఉంటాయి.. శరదృతువు నవంబరులో ప్రారంభమవుతుంది. పగటి ఉష్ణోగ్రత 28&nbsp;°C, రాత్రి ఉష్ణోగ్రత 10 °C ఉంటుంది. డిసెంబరు జనవరిల్లో ఉష్ణోగ్రత తరచుగా 3 నుండి 4 °C కు పడిపోతుంది&nbsp;

## మూలాలు

వర్గం:Coordinates on Wikidata
వర్గం:ఉత్తర ప్రదేశ్ నగరాలు, పట్టణాలు